ΜΕΓΑΡΟ ΜΟΥΣΙΚΗΣ ΘΕΣΣΑΛΟΝΙΚΗΣ – ΚΑΛΛΙΤΕΧΝΙΚΟΣ ΠΡΟΓΡΑΜΜΑΤΙΣΜΟΣ – festival.culture.gr\nΜΕΓΑΡΟ ΜΟΥΣΙΚΗΣ ΘΕΣΣΑΛΟΝΙΚΗΣ – ΚΑΛΛΙΤΕΧΝΙΚΟΣ ΠΡΟΓΡΑΜΜΑΤΙΣΜΟΣ\nΚΑΛΛΙΤΕΧΝΙΚΟΣ ΠΡΟΓΡΑΜΜΑΤΙΣΜΟΣ Ο.Μ.Μ.Θ. ΣΕΠΤΕΜΒΡΙΟΥ – ΔΕΚΕΜΒΡΙΟΥ 2013\nΣυνεχίζοντας τη δυναμική πορεία των προηγούμενων εξαμήνων και παρά τις ιδιαίτερα αντίξοες συνθήκες, το Μέγαρο Μουσικής Θεσσαλονίκης παρουσιάζει για την περίοδο Σεπτεμβρίου – Δεκεμβρίου 2013 ένα πρόγραμμα πολυδιάστατο και πολυσυλλεκτικό, γεμάτο εκπλήξεις,. ένα πρόγραμμα που αντιστέκεται στις τεράστιες δυσκολίες της εποχής προτείνοντας «φρέσκιες» συνεργασίες και επενδύοντας στις ήδη υπάρχουσες.\nΤο νέο πρόγραμμα του Μεγάρου, χορηγός του οποίου είναι η Alpha Bank, προκαλεί και προσκαλεί δημιουργικές αναζητήσεις, στηρίζει τους νέους δημιουργούς και τιμά τους παλαιότερους, ενώ παγιώνει τη στενή και γόνιμη συνεργασία του Οργανισμού με πολιτιστικούς φορείς και θεσμούς. Πλήθος συναυλιών, παράλληλων δράσεων και εορταστικών εκδηλώσεων θα απαρτίσουν και φέτος το πρόγραμμα του Μεγάρου Μουσικής Θεσσαλονίκης. Χορηγός αερομεταφορών και για τη νέα καλλιτεχνική περίοδο είναι η Aegean Airlines, ενώ και η SONY εξακολουθεί –για έβδομη συνεχή χρονιά- τη γόνιμη συνεργασία της με το Μ.Μ.Θ. σαν χορηγός. Χορηγός φιλοξενίας του Μεγάρου είναι το ξενοδοχείο ΜΕΤ.\nΜιλώντας με αριθμούς, το κοινό θα έχει την δυνατότητα να απολαύσει 37 βασικές παραγωγές, με πλήθος παραστάσεων, παράλληλων δράσεων και εργαστηρίων. Η αυλαία των εκδηλώσεων θα ανοίξει την Παρασκευή 20 Σεπτεμβρίου με τη Φθινοπωρινή Τροπή (Αίθουσα Αιμίλιος Ριάδης). Η κορυφαία ελληνίδα αρχιμουσικός, πιανίστα και καλλιτεχνική διευθύντρια της Broward Symphony Orchestra και της Alhambra Orchestra, Ζωή Ζενιώδη, θα διευθύνει τη Συμφωνική Ορχήστρα του Δήμου Θεσσαλονίκης σε ένα πολυεπίπεδο πρόγραμμα. Σολίστ, οι δύο καταξιωμένοι Θεσσαλονικείς πιανίστες Χρήστος Νούλης και Νίκος Ζαφρανάς.\nΗ Συμφωνία αριθμός 31 σε Ρε Μείζονα του Mozart, γνωστή και ως Paris, λειτουργεί εδώ ως εισαγωγή σε ένα πρόγραμμα που συνεχίζει με το Κονσέρτο για δύο πιάνα και ορχήστρα του Francis Poulenc, έργο επηρεασμένο από τις συνθέσεις του Mozart. Ο Poulenc χρησιμοποίησε δομικά και θεματικά στοιχεία από διάφορα έργα του Mozart, πολλές φορές παρενθέτοντας συγκεκριμένες φράσεις που παραπέμπουν σε έργα όπως το Διπλό Κονσέρτο, Κ. 365, καθώς και το δεύτερο μέρος του Κονσέρτου για Πιάνο σε Ντο Μείζονα, K. 467. Στο δεύτερο μέρος της συναυλίας θα παρουσιαστεί η Πέμπτη Συμφωνία του Tchaikovsky, ένα έργο δραματικό, μία πάλη που καταλήγει σε θρίαμβο, για την οποία ο ίδιος έγραψε: «Η απόλυτη παράδοση στη Μοίρα, που δεν είναι άλλη από τα ανεξιχνίαστα σχέδια της Πρόνοιας».\n· Το Σάββατο 21 Σεπτεμβρίου (στις 21.00)θα πραγματοποιηθεί η πρώτη εκδήλωση του κύκλου Μουσική και Λόγος (Φουαγιέ Μ2). Ξεκινώντας από πλάσματα φανταστικά και συνεχίζοντας με μια περιήγηση σε στιγμιότυπα της Μεσογείου, στο πρώτο μέρος ενός ιδιαίτερου και διαφορετικού ατομικού ρεσιτάλ με τίτλο «Μορφές», η Ζωή Ζενιώδη θα παρουσιάσει στο πιάνο το έργο Menagerie του Thomas Sleeper και αποσπάσματα από τη Μεσόγειο Έρημο του Γιώργου Κουμεντάκη. Στο δεύτερο μέρος, γυναικείες μορφές αποτυπώνονται σε λόγο ποιητικό και λειτουργούν ως κεντρικός άξονας στα ομώνυμα έργα του Thomas Sleeper. Ένα αισθητικό ταξίδι στην ποίηση και τη μουσική.\nΟι συναυλίες της μαέστρου Ζωής Ζενιώδη αποδεικνύουν «…πόσο ικανοποιητικές ερμηνείες μπορούν να δημιουργηθούν από τον κατάλληλο άνθρωπο στο πόντιουμ. Με εντυπωσιακό κύρος και επιδεξιότητα ανέσυρε εκπληκτική ερμηνεία από την ορχήστρα, μία από τις καλύτερες που έχει δώσει ποτέ…». (David Fleshler, South Florida Classical Review, 22 Νοεμβρίου 2009). Έχει διευθύνει την Εθνική Ορχήστρα Νέων της Ισπανίας, την Ορχήστρα Νέων της Φλόριντα κ.ά., ενώ από το 2007 έως το 2011 ήταν μαέστρος της Frost Symphony Orchestra στη Florida με την οποία έχει ηχογραφήσει δύο δίσκους. Πρόσφατα ηχογράφησε το έργο Translucence του συνθέτη Thomas Sleeper με την Φιλαρμονική Ορχήστρα του Brno το οποίο θα κυκλοφορήσει σε CD το Σεπτέμβριο του 2013. Ως πιανίστα, έχει εμφανιστεί σε μεγάλους συναυλιακούς χώρους τόσο στην Ελλάδα όσο και στο εξωτερικό. Έχει υπάρξει υπότροφος του Ιδρύματος Αλέξανδρος Α. Ωνάσης, του Συλλόγου «Οι Φίλοι της Μουσικής», του Ιδρύματος Προποντίς, του Βασιλικού Κολλεγίου Μουσικής και του Πανεπιστημίου του Μαϊάμι.\n· Ο Σεπτέμβριος «κλείνει» με την εξαιρετικά πετυχημένη παραγωγή του Μπαλέτου της Εθνικής Λυρικής Σκηνής με τις μουσικές της Ελένης Καραΐνδρου που γράφτηκαν για τις ταινίες του Θόδωρου Αγγελόπουλου. Το Σάββατο 28 και την Κυριακή 29 Σεπτεμβρίου, το κοινό της Θεσσαλονίκης θα έχει τη δυνατότητα να απολαύσει (Αίθουσα Φίλων Μουσικής Μ1) τη χορογραφία του Ρενάτο Τζανέλλα στις εμβληματικές συνθέσεις της Καραΐνδρου που έντυσαν ταινίες του Θόδωρου Αγγελόπουλου. Πρόκειται για μια παράσταση που προκάλεσε συγκίνηση και ενθουσιασμό σε κοινό και κριτικούς όταν πρωτοπαρουσιάστηκε στο θέατρο Ολύμπια, τον Μάρτιο του 2013. Τα σκηνικά και τα κοστούμια της παράστασης έχει σχεδιάσει η Κατερίνα Αγγελοπούλου, κόρη του Θόδωρου Αγγελόπουλου, η οποία έχει εργαστεί ως σκηνογράφος και ενδυματολόγος σε ταινίες μικρού μήκους, στο θέατρο και στην όπερα. Η εκδήλωση πραγματοποιείται σε συμπαραγωγή με την Εθνική Λυρική Σκηνή.\nΟ Ρενάτο Τζανέλλα έχει πει για την παράσταση αυτή ότι: «η μουσική της Ελένης Καραΐνδρου είναι ένα ταξίδι από μόνη της. Η λέξη «ταξίδι» είναι επίσης πολύ κοντά σε περιεχόμενο σ’ αυτό που προσπαθεί να είναι αυτή η παράσταση: ένα σύντομο ταξίδι. Η πρόθεσή μου δεν είναι βέβαια να αφηγηθώ μια ιστορία για τις ταινίες. Οι ταινίες είναι από μόνες τους ένας κόσμος. Θέλησα να αφεθώ να εμπνευστώ από την ίδια τη μουσική και από τις ταινίες και να δημιουργήσω κάτι που μεταδίδει αυτά τα οποία ένιωσα κι εγώ βλέποντάς τις […]».\nΗ Ελένη Καραΐνδρου θυμάται ότι «όταν συναντήθηκα με το Ρενάτο Τζανέλλα, μετά από πρόσκληση του Μύρωνα Μιχαηλίδη, μέσα μου γεννήθηκε η βεβαιότητα ότι η μουσική που έγραψα, εμπνεόμενη από το ποιητικό όραμα του Αγγελόπουλου, στα χέρια του χαρισματικού χορογράφου θα έπαιρνε άλλες διαστάσεις και θα ζωντάνευε μέσα από τη γλώσσα του σώματος. Δουλέψαμε μαζί με το Ρενάτο για να χτίσουμε μαζί ένα ενιαίο έργο δραματουργικά, ένα μουσικό ταξίδι με πολλούς σταθμούς, με πολλές εικόνες, με ανατροπές, με εναλλαγή χρωμάτων […] Η συνάντηση μου με το Ρενάτο, ο τρόπος που ακούει τη μουσική, η βαθειά του ευαισθησία, η γνώση και το ταλέντο του, πιστεύω θα φωτίσουν αθέατες πλευρές της μουσικής μου. Η παρουσία της Κατερίνας Αγγελοπούλου στη σκηνογραφία και τα κοστούμια, μιας νέας καλλιτέχνιδας με φλόγα και όραμα, με γεμίζει χαρά και συγκίνηση γιατί πιστεύω πως μαζί με το ταλέντο της καταθέτει ένα σημαντικό συγκινησιακό φορτίο και μια βαθειά γνώση του ψυχικού τοπίου του Θόδωρου Αγγελόπουλου».\nΟι STOMP δημιουργήθηκαν το 1991 στο Brighton, από τους Βρετανούς Luke Cresswell και Steve Mc Nicholas και κατάφεραν μέσα σε πολύ σύντομο χρονικό διάστημα να ξεπεράσουν κάθε προσδοκία και να αποκτήσουν διεθνή ακτινοβολία. Το show τους είναι ένας συνδυασμός κρουστών, ρυθμικής κίνησης και οπτικής κωμωδίας και πρόκειται για την πιο ευφάνταστη επινόηση στο χώρο των μουσικών τεχνών.\nΈχοντας διανύσει σχεδόν είκοσι χρόνια ζωής με παραστάσεις σε περισσότερες από 30 χώρες ανά τον κόσμο, με διεθνείς διακρίσεις και τις καλύτερες κριτικές οι Stomp καταφέρνουν σε κάθε τους εμφάνιση να μαγέψουν κοινό και κριτικούς, ενώ τα show τους έχουν συχνά αποτελέσει σημείο αναφοράς για πολλά νέα συγκροτήματα. Το 1994 απέσπασαν βραβείο Λόρενς Ολίβιε για την «καλύτερη ψυχαγωγική παράσταση», βραβείο «Καλύτερης χορογραφίας σε σόου Westend», βραβείο ΟΒΙΕ για offBroadway σόου και τέλος το νεοϋορκέζικο βραβείο για την «περισσότερο αυθεντική θεατρική εμπειρία». Το 1996 η μικρού μήκους ταινία των STOMP Σκούπες προτάθηκε για το Όσκαρ, ενώ επελέγη να προβληθεί τόσο στο Φεστιβάλ Καννών, όσο και στο κινηματογραφικό Sundance. Το 1998 η ταινία τους STOMP Out Loud κέρδισε το άργυρο βραβείο FIRA στην ενότητα «Μουσική και Ζωντανό Θέαμα» του κινηματογραφικού φεστιβάλ του Μπιαρίτς.\nΗ Anna Netrebko ανοίγει την τρίτη συνεχή σεζόν της στη Met season με το ντεμπούτο της στον ρόλο της Τατιάνας, της αφελούς ηρωίδας του κλασικού μυθιστορήματος του Πούσκιν. Ο Mariusz Kwiecien ενσαρκώνει τον γεμάτο αυτοπεποίθηση ομώνυμο ήρωα σε μια λαμπρή ερμηνεία που έχει δώσει σε πολλές λυρικές σκηνές του κόσμου, και ο Piotr Beczala επαναλαμβάνει την εξαιρετική ερμηνεία του στο ρόλο του Λένσκι, του φίλου του Ονιέγκιν που γίνεται αντίπαλός του.\nΣτην κριτική της για την παραγωγή της Warner, η Sunday Telegraph επαίνεσε το «μείγμα εφιαλτικών οπτικών και συναισθηματικών εντυπώσεων: μπαίνοντας απ’ ευθείας στον πυρήνα του έργου, η Warner δείχνει πώς ο Ονιέγκιν αφορά ταυτόχρονα δύο συγκρουόμενες ρωσικές κοινωνίες τον αγροτικό επαρχιωτισμό και την κοσμοπολίτικη παρακμή και τρεις χαραμισμένες ζωές».\n· Η παρουσίαση του Μουσικού Διαδικτυακού Σταθμού Νέων, μιας πρωτοβουλίας του Συλλόγου «Οι Φίλοι της Μουσικής Θεσσαλονίκης» θα πραγματοποιηθεί τη Δευτέρα 7 Οκτωβρίου 2013 στις 20.00 (Αίθουσα Μωρίς Σαλτιέλ Μ2).\nΗ εκδήλωση, εκτός από σύντομες ομιλίες για τη φιλοσοφία και προοπτική του Σταθμού που λειτουργεί – χωρίς διαφημίσεις – με μουσική που παρουσιάζουν μαθητές ηλικίας 12-18 ετών, θα περιλαμβάνει ένα αφιέρωμα στον MarioLanza, τον δημοφιλέστερο οπερετικό τενόρο μετά τον HenricoCaruso, που πέθανε σε ηλικία 38 ετών στις 7 Οκτωβρίου 1959. Το αφιέρωμα θα προβάλει επιλογές από τις έξι ταινίες του Lanza, όπου ο Ιταλο-Αμερικανός καλλιτέχνης ερμηνεύει δημοφιλείς άριες και ελαφρά τραγούδια, τα οποία επέλεξε από το προσωπικό του αρχείο. Παρουσιάζει, ο δημοσιογράφος Λευτέρης Κογκαλίδης.\n· Στις 7 και 8 Οκτωβρίου ο Δάφνις Κόκκινος θα παρουσιάσει σε πανελλήνια πρώτη το σόλο του Addio Addio Amore (Αίθουσα Αιμίλιος Ριάδης). Πρόκειται για ένα εισιτήριο χωρίς επιστροφή, προς ένα εκφραστικό ταξίδι που αντανακλά την Ελλάδα, την Ιαπωνία, την Ινδία, τη Γαλλία, τη Νότια Αμερική, και το σημαντικότερο, την ίδια τη ζωή.\nΟι χειρονομίες του Δάφνι Κόκκινου, αποκαλύπτουν ιστορίες, εμπειρίες, ανέκδοτα, όνειρα που μοιράστηκε ως το τέλος με την Pina Bausch, σε μια παθιασμένη και συγκινητική παράσταση χοροθεάτρου.Ο Δάφνις έχει περάσει τα τελευταία είκοσι χρόνια χορεύοντας για την Pina Bausch και τελευταία υπήρξε βοηθός της και υπεύθυνος προβών του Χοροθεάτρου του Βούπερταλ. Αυτή είναι η πρώτη φορά που δημιουργεί και συνθέτει δικό του έργο. Το Addio Addio Amore είναι αφιερωμένο στην Pina. Ο Δάφνις υψώνει ένα ποτήρι προς τιμήν της, ανασύρει μνήμες από τα ταξίδια του, παρουσιάζοντας έργα της απ’ όλο τον κόσμο και προσκαλεί το κοινό σε μια συνεχή εξερεύνηση της ανθρώπινης ύπαρξης. Η ερμηνεία του είναι μια προσφορά για όλους όσους γνωρίζουν και αγαπούν το έργο της Pina, που είναι γεμάτο αγάπη, ανθρωπιά, σεβασμό, χιούμορ, φαντασία και φροντίδα για όλο τον κόσμο. Μετά το τέλος της παράστασης θα ακολουθήσει συζήτηση την οποία θα συντονίσει ο Αναστάσιος Κουκουτάς.\nΟ Πάρης Παρασχόπουλος έχει πει ότι «… οι ποιητές δουλεύουν σε Τράπεζες και οργανισμούς. Οι μουσικοί συνοδεύουν παράφωνες τραγουδίστριες με σκιστά φορέματα που ψάχνουν «πελάτες». Έτσι, η ελίτ του πνεύματος χαμογελά ευχαριστημένη μπροστά στα φλας των φωτογραφικών μηχανών. Τα σχολεία της τέχνης μοιράζουν διπλώματα, άλλοθι της πνευματικής εξουσίας. Και στα ωδεία οι μαθητές μαθαίνουν να παίζουν Μπετόβεν όπως οι δάσκαλοι: δεν υπάρχει πλέον συναίσθημα στη μουσική, υπάρχουν μόνο τεχνικές δυσκολίες. Ο καλλιτέχνης αδυνατεί σήμερα να πληρώσει το τίμημα της αφύπνισης. Πολλοί απ’ αυτούς ζηλεύουν το ταλέντο του Βαν Γκονγκ αλλά κανείς τη φτώχεια του. Ψάχνουμε το καινούριο από φόβο μήπως ανακαλύψουμε την αδυναμία μας μπροστά στο παλιό…».\n· Την Παρασκευή 11 Οκτωβρίου το Μέγαρο Μουσικής θα πλημμυρίσει από… «άρωμα γιασεμιού». To Κουαρτέτο της Orchestra Mobile υπό τη διεύθυνση του Θεόδωρου Ορφανίδη θα παρουσιάσει έναν ύμνο για το νησί της Κύπρου, έναν ύμνο για την αγάπη, όπως αρμόζει σε ένα νησί της Αφροδίτης. Μαζί τους η διεθνούς φήμης σοπράνο, Σόνια Θεοδωρίδου θα τραγουδήσει την ομορφιά της ζωής, την αγάπη και τον έρωτα.\nΤο Άρωμα του γιασεμιού παρουσιάζει μια επιλογή από τραγούδια σε κυπριακή διάλεκτο, σε σύγχρονες ενορχηστρώσεις του Θεόδωρου Ορφανίδη, τα οποία ξεκινούν από το μεσαίωνα (Το Γιασεμί, Ασερόμπασμαν) και φτάνουν μέχρι τις μέρες μας (Σταύρος Λάντζιας, Σάββας Σάββα). Το πρόγραμμα έχει δημιουργηθεί ειδικά για την «Κυπριακή Άνοιξη» 2011, Σειρά Πολιτισμού, η οποία λαμβάνει χώρα κάθε χρόνο από το 2006 σε όλη την Γερμανία. Παρουσιάστηκε με μεγάλη επιτυχία στη Φιλαρμονική του Μονάχου, στο Beethovenhaus στην Βόννη, στο Concertgebouw του Άμστερνταμ. Το Project αυτό δείχνει πως η Κύπρος και ο Ελληνισμός δηλώνουν παρών στο σύγχρονο Ευρωπαϊκό πολιτιστικό γίγνεσθαι, σε εποχές όπου ο Ελληνισμός βάλλεται εκατέρωθεν, κόντρα στη βαρβαρότητα των ημερών.\n· Μια από τις γνωστότερες όπερες του Verdi, La Traviata, θα ανέβει στη σκηνή του Μεγάρου Μουσικής Θεσσαλονίκης, δώδεκα χρόνια μετά την πρώτη, εξαιρετικά επιτυχημένη, παρουσίασή της στο κοινό της πόλης. Το αριστούργημα του ιταλού συνθέτη, που βασίζεται στο θεατρικό έργο του Αλέξανδρου Δουμά υιού Η κυρία με τις καμέλιες, θα παρουσιαστεί το Σάββατο 12 και την Κυριακή 13 Οκτωβρίου (Αίθουσα Φίλων Μουσικής Μ1), σε συμπαραγωγή με την Κρατική Ορχήστρα Θεσσαλονίκης και σε συνεργασία με το Atelier Lyrique d’Auvergne.\nΗ σκηνοθεσία είναι του PierreThirion-Vallet, τα σκηνικά του FrankAracil, τα κοστούμια της VéroniqueHenriot, οι φωτισμοί της VéroniqueMarsy και η μουσική διεύθυνση του AmauryduClosel. Ερμηνεύουν οι Noriko Urata (Violetta), Sean Roh (Alfredo), Agnès Loyer (Flora), François Lilamand (Gastone), Samuel le Bigot (Marchese d’Obigny) και Hyalmar Mitrotti (Dottore Grenvil). Συμμετέχει η Κρατική Ορχήστρα Θεσσαλονίκης.\nΌταν ηTraviata πρωτοπαίχτηκε το 1853 στη Βενετία, ο Verdi αναγκάστηκε να μεταφέρει τη δράση του έργου έναν αιώνα πριν, γιατί η λογοκρισία της εποχής δεν του επέτρεπε να παρουσιάσει ντυμένη με σύγχρονα ρούχα, μια γυναίκα ελαφρών ηθών. Παρόλο που την ίδια εποχή το έργο του Αλέξανδρου Δουμά υιού Κυρία με τις Καμέλιες αποθεώθηκε στο θέατρο, το συντηρητικό κοινό του λυρικού θεάτρου θεώρησε προκλητική την εκδοχή του Verdi.\nΔεν είναι τυχαίο ότι ο Verdi, επέλεξε να συνθέσει την όπερα La Traviata, σε μια περίοδο που συμβίωνε με την Giuseppina Strepponi, διάσημη primadonna της εποχής και ερμηνεύτρια των πρωταγωνιστικών ρόλων σε προηγούμενες όπερες του. Δεχόμαστε την εκδοχή πως στο πρόσωπο της πρωταγωνίστριας, ο Verdi έβλεπε την Strepponi και κατά κάποιο τρόπο αφιέρωσε την όπερα σ’ αυτήν.\nΗ έντονη κριτική που αντιμετώπιζε η σχέση τους και η υποκρισία της ιταλικής κοινωνίας, στοιχείο που εμφανίζεται επίσης στην πλοκή της LaTraviata, υποδηλώνεται απ’ την ατμόσφαιρα που επικρατεί στη γιορτή που δίνει η Φλώρα. Οι καλεσμένοι χορεύουν, πίνουν, παίζουν χαρτιά και φαίνεται πως διασκεδάζουν τη δυστυχία του Αλφρέντο και της Βιολέτας. Ακόμα και η Φλώρα που είναι φίλη της. Για τη σκηνή αυτή, ο Verdi συνέθεσε μια μουσική ανάλαφρη, με λαϊκά στοιχεία.\nΤα πρόσωπα της όπερας προέρχονται από τη μεσαία αστική τάξη κι η υπόθεση εκτυλίσσεται σε σαλόνια αστικών σπιτιών. Ο πατέρας Ζερμόν αντιπροσωπεύοντας τα ηθικά πιστεύω της κοινωνικής του τάξης, υιοθετεί μια στάση σκληρή και αμείλικτη απέναντι στη Βιολέτα, στάση η οποία οδηγεί την Παραστρατημένη νωρίτερα στο θάνατο της. Ο εξαγνισμός της έρχεται στο τέλος του έργου με το θάνατό της. Πεθαίνοντας, γίνεται κατά κάποιον τρόπο αγία. Με την αυτοθυσία της, η Βιολέτα ενσαρκώνει τη γυναίκα που βρίσκει την ψυχική δύναμη να θυσιάσει τον εαυτό της για τον άντρα που αγαπάει, ακριβώς όπως η Αντιγόνη, η Gilda, η Butterfly. Η Βιολέτα πεθαίνει χειμώνα. Την ίδια στιγμή απ’ το δρόμο φτάνουν οι φωνές του πλήθους που γιορτάζει το καρναβάλι και ετοιμάζεται να προσφέρει θυσία στο Διόνυσο, γεγονός που κάνει ακόμη πιο έντονη την τραγικότητα της όπερας.\nΗ πρεμιέρα της παράστασης δόθηκε στις 6 Μαρτίου του 1853, στο Teatro La Fenice, στη Βενετία. Η πρεμιέρα γνώρισε παταγώδη αποτυχία. Σύμφωνα με μαρτυρίες μάλιστα, στην τελευταία πράξη οι θεατές γελούσαν με την πρωταγωνίστρια. Οι αιτίες της αποτυχίας της παράστασης φαίνονται να είναι αντιφατικές. Η αποτυχία της La Traviata στη Βενετία πιθανά οφείλεται στην αποτυχημένη επιλογή των τραγουδιστών και κυρίως της Salvini-Donatelli στο ρόλο της Βιολέτας, την οποία επέβαλε η διεύθυνση του θεάτρου. Η συγκεκριμένη τραγουδίστρια δεν συγκέντρωνε κανένα από τα τρία χαρακτηριστικά που ο ίδιος ο Verdi θεωρούσε απαραίτητα για τη Βιολέτα, και τα οποία ήταν να είναι νέα, ελκυστική και να τραγουδά με πάθος. Σ’ ένα γράμμα του ο συνθέτης την επομένη της παράστασης προς τον φίλο του Emanuele Muzio, γράφει: «Αγαπητέ Emanuele, η Τραβιάτα χθες βράδυ ήταν ένα φιάσκο. Ήταν δικό μου το λάθος ή των ερμηνευτών;…Ο χρόνος θα δείξει». Και η ιστορία δεν τον διέψευσε. Άλλωστε, τον επόμενο κιόλας χρόνο, στις 6 Μαΐου του 1854, η La Traviata θριάμβευσε ενώπιον του ίδιου κοινού, όταν παίχτηκε κάτω από καλύτερες προϋποθέσεις και επιλεγμένους τραγουδιστές στο θέατρο Σαν Μπενεντέτο.\nΣκοπός του συνόλου είναι η διάδοση της σύγχρονης μουσικής δημιουργίας, ειδικότερα ρεπερτορίου του 20ου & 21ου αιώνα, αναζητώντας απαντήσεις σε ερωτήματα που αφορούν τις ανεπαίσθητες αποσιωπήσεις, τις απροσδόκητες επιρροές, τις αποκλίσεις, τις διαγραφές, τις επιπτώσεις μιας ύλης που είναι ακόμη ανοικτή και εν εξελίξει.Το σύνολο εμφανίζεται σε σημαντικές αίθουσες συναυλιών και χώρους τεχνών, όπως και σε διεθνή φεστιβάλ στην Ελλάδα και στο εξωτερικό, αναπτύσσοντας σχέσεις με σημαντικούς καλλιτέχνες και πολιτιστικούς φορείς προκειμένου να εξασφαλίσει τις προϋποθέσεις ουσιαστικών δράσεων, συνεργασιών και ανακαλύψεων μέσω της μουσικής δημιουργίας.\nΤο σύνολο Idée Fixe μεταξύ άλλων έχει καθιερώσει κύκλους συναυλιών ξεχωριστών θεματικών ενοτήτων: επετειακά πορτραίτα Ελλήνων συνθετών, το σύμπαν της Ρώσικης Πρωτοπορίας κ.ά. Η παρουσία και η εκπαιδευτική δράση του συνόλου είναι πολυποίκιλη. Εκτός από την παρουσίαση συναυλιών για παιδιά και νέους, τη διοργάνωση σεμιναρίων μουσικής και την υποστήριξη του Τμήματος Σύνθεσης στο Δημοτικό Ωδείο Θέρμης, το Idée Fixe είναι το μοναδικό σύνολο που δρα και στο χώρο της ωδειακής εκπαίδευσης, στηρίζοντας τους σπουδαστές σύνθεσης κατά τη διάρκεια των σπουδών τους. Από το 2004 είναι Ensemble in Residence του Δημοτικού Ωδείου Θέρμης. Τα μέλη του συνόλου ξεχωριστά αλλά και συνολικά συνεργάζονται με πολλούς καταξιωμένους συνθέτες οι οποίοι έχουν γράψει και αφιερώσει σ’ αυτό πληθώρα έργων που έχουν παρουσιαστεί σε πρώτες εκτελέσεις.\n· Την Τετάρτη 16 Οκτωβρίου, ένας νέος κύκλος εκδηλώσεων ξεκινάει στο Μέγαρο Μουσικής με την υποστήριξη του AntennaGroup. Πρόκειται για τη ζωντανή προβολή παραστάσεων μπαλέτου, σε συνεργασία με το RoyalOperaHouseofLondon(ROH). Η πρώτη προβολή αφορά σε ένα από τα σημαντικότερα έργα του κλασικού ρεπερτορίου, τον Δον Κιχώτη. Το μπαλέτο πραγματεύεται τα υψηλά ιδανικά του ιπποτισμού συγκινώντας διαχρονικά καισυνδυάζοντας κωμικά με ρομαντικά στοιχεία. Έχει αποτελέσει πηγή έμπνευσης για πολλούς χορογράφους και χορευτές ανά τον κόσμο. Ο Δον Κιχώτηςτου Μίνκους, χορογραφήθηκε για πρώτη φορά το 1869 από τον Μαριύς Πετιπά κι έκανε την πρεμιέρα του το Δεκέμβριο της ίδιας χρονιάς στο Μπολσόι.\nΗ χορογραφία του Πετιπά περιλαμβάνει το Grand Pas de Deux, το οποίο συχνά παρουσιάζεται και ανεξάρτητα. Ο ρόλος της Κίτρι, βασικής ηρωίδας του έργου, είναι εξαιρετικά δημοφιλής μεταξύ των χορευτριών. Το μπαλέτο περιλαμβάνεται στο ρεπερτόριο όλων των μεγάλων χορευτικών συγκροτημάτων, ενώ συχνά παρουσιάζεται και σε εκσυγχρονισμένες εκδοχές, όπως μεταξύ άλλων εκείνες των Νουρέγιεφ και Μπαρίσνικοφ.\n· Μετά την τεράστια επιτυχία στο Θέατρο Badminton και τους 60.000 θεατές, η παράσταση Θα σε πάρω να φύγουμε(«η παράσταση της χρονιάς» όπως χαρακτηρίστηκε από πολλούς), έρχεται για λίγες μόνο παραστάσεις στο Μέγαρο Μουσικής Θεσσαλονίκης. Από τις 16 Οκτωβρίου έως τις 3 Νοεμβρίου (Αίθουσα Φίλων Μουσικής Μ1) τo μουσικοχορευτικό αυτό υπερθέαμα αφηγείται την ιστορία της Ελλάδας μέσα από την πορεία της επιθεώρησης. Πρόκειται για μια συμπαραγωγή με την Adam Productions.\nΈνας 35μελής θίασος από ηθοποιούς, τραγουδιστές, μουσικούς και χορευτές – η «dream team» του ελληνικού μουσικού θεάτρου- ζωντανεύει τις περιπέτειες, τα σουξέ και τους έρωτες της «Κυρίας Επιθεώρησης» σε σκηνοθεσία και χορογραφίες του Φωκά Ευαγγελινού. Τα κείμενα και οι νέοι στίχοι είναι του Άγγελου Πυριόχου, ενώ για τη μουσική και τις νέες συνθέσεις υπεύθυνος είναι ο Γιώργος Κατσαρός, ο οποίος διευθύνει και την Ορχήστρα, όπως έκανε για πολλές δεκαετίες στην ιστορία του είδους. Το εντυπωσιακό σκηνικό περιβάλλον υπογράφει η Εύα Νάθενα, η οποία επιπλέον σχεδιάζει πάνω από 300, αντιπροσωπευτικά της εποχής, λαμπερά κοστούμια. Οι φωτισμοί είναι του Λευτέρη Παυλόπουλου. Πρωταγωνιστούν: ο Αντώνης Λουδάρος, στο ρόλο της «Κυρίας Επιθεώρησης», η Τάνια Τρύπη, ο Μέμος Μπεγνής, ο Μιχάλης Μαρίνος και ο Γιώργος Καπουτζίδης (στο ρόλο του Κομπέρ). Μαζί τους είναι οι: Μαριάννα Πολυχρονίδη, Χρήστος Σπανός, Νάντια Κοντογεώργη, Μίνως Θεοχάρης.\nΠρωταγωνίστρια είναι η ίδια η «Κυρία Επιθεώρηση» που επιστρέφει στη σκηνή για να ταξιδέψει τον κομπέρ-εγγονό της πίσω στο χρόνο, στις σημαντικότερες στιγμές της. Στο σανίδι παρελαύνουν οι μυθικοί πρωταγωνιστές, οι αμίμητες ατάκες, οι σπουδαίες φωνές, τα αθάνατα τραγούδια, τα λαμπερά θέατρα της χρυσής εποχής της επιθεώρησης. Κι από κοντά η επικαιρότητα, οι πολιτικές και κοινωνικές αλλαγές, η αστικοποίηση, η μοίρα της Ελλάδας – πάντα με χιούμορ και σατιρική διάθεση. H «Κυρία Επιθεώρηση», νυμφευμένη στην παράσταση μ’ έναν δεξιό, αλλά ερωτευμένη μ’ έναν αριστερό, διχασμένη ανάμεσα στο αστικό και το λαϊκό, το χιούμορ και τη σοβαρότητα, είναι η ίδια, η αιωνίως διχασμένη Ελλάδα.\n· Το Σάββατο 19 Οκτωβρίου η Ελλάδα συναντά τη Ρωσική Πρωτοπορία με εικόνες, ήχο & λόγο (Φουαγιέ Μ2). Το Μέγαρο Μουσικής Θεσσαλονίκης και το Κρατικό Μουσείο Σύγχρονης Τέχνης παρουσιάζουν ένα θέαμα «σύνθεσης των τεχνών», αφιερωμένο στην εποχή της Ρωσικής Πρωτοπορίας και την ανεκτίμητη συλλογή Κωστάκη, η οποία φυλάσσεται στο Κρατικό Μουσείο Σύγχρονης Τέχνης.\nΗ εποχή της Ρωσικής Πρωτοπορίας χαρακτηρίζεται από μία οργανική συνεργασία όλων των τεχνών μεταξύ τους. Την αίσθηση αυτή θα μεταφέρει στο κοινό μία σειρά εκλεκτών καλλιτεχνών, που συνεργάζονται για πρώτη φορά σε αυτή την πρωτότυπη παραγωγή του Μεγάρου Μουσικής Θεσσαλονίκης. Μεταξύ αυτών, η διάσημη λυρική σοπράνο του θεάτρου Μπολσόι Εκατερίνα Σερμπατσένκο, η οποία θα τραγουδήσει τα Επτά Τραγούδια σε ποίηση του Αλεξάντρ Μπλοκ και μουσική του Ντμίτρι Σοστακόβιτς, η γνωστή ηθοποιός Ταμίλα Κουλίεβα, η οποία θα απαγγείλει τα ποιήματα του Αλεξάντρ Μπλοκ στα ρωσικά και σε ελληνική μετάφραση, καθώς και το πλέον καταξιωμένο Transcription Ensemble [Γιώργος Κανδυλίδης (βιολί), Χρήστος Γκρίμπας (βιολοντσέλο), Νίκος Ζαφρανάς (πιάνο)] – ένα μουσικό σύνολο που γεννήθηκε στην Θεσσαλονίκη και ταξίδεψε επανειλημένα στην Ελλάδα και στην Ευρώπη παρουσιάζοντας ένα εξειδικευμένο ρεπερτόριο μουσικών έργων της περιόδου της ρωσικής πρωτοπορίας.\nΕικόνες έργων τέχνης από την συλλογή Κωστάκη, αντιπροσωπευτικών όλων των κινημάτων της ρωσικής πρωτοπορίας (1900-1930), θα προβάλλονται σε συντονισμό με τον λόγο, το τραγούδι και την μουσική κατά τη διάρκεια της παράστασης. Η επιλογή και προετοιμασία των έργων τέχνης θα γίνει από την Μαρία Τσαντσάνογλου, διευθύντρια του ΚΜΣΤ ενώ για το συγχρονισμό τους θα συνεργαστεί η ιστορικός τέχνης και μουσικός Εύη Μπανιωτοπούλου. Η συνεργασία αυτή επιδιώκει να μεταφέρει το πνεύμα της σύνθεσης των τεχνών που χαρακτηρίζει την εποχή της ρωσικής πρωτοπορίας.\n· Τον λυρικό ποιητή και πεζογράφο του 20ου αιώνα, Ράϊνερ Μαρία Ρίλκε, που εστίασε με το έργο του στις κοινωνικές δυσκολίες σε μια εποχή δυσπιστίας, μοναξιάς και βαθειάς ανησυχίας τιμά το ΘΕΑΤΡΟ ΧΩΡΙΣ ΣΥΝΟΡΑ. Με τίτλο Η οδύνη του Έρωτα παρουσιάζονται, τη Δευτέρα 21 Οκτωβρίου, οι εμβληματικές Ελεγείες του Ντουίνο υπό τη συνοδεία μουσικής για πιάνο.\nΠρόκειται για μια βραδιά ποίησης και μουσικής επικεντρωμένη στην υπερβατική εμπειρία του έρωτα ως αυθόρμητη ανταπάντηση στο αδιέξοδο της σημερινής κατάστασης. Η εκδήλωση εντάσσεται στον καθιερωμένο πλέον κύκλο εκδηλώσεων ‘Μουσική και Λόγος’. Ποίηση μεταξύ μέρας και νύχτας, ζωής και θανάτου, έρωτα και αποχωρισμού, Θεού και ανθρώπου, που οδηγεί στα άκρα τον ευρωπαϊκό λυρισμό… Κινούνται μέσα στη σιωπή και την αφαίρεση ως θρηνητικοί ύμνοι, αλλά ο θρήνος, προκαλώντας τη βαθύτερη ομορφιά της ανήσυχης ανθρώπινης καρδιάς και ως έκφραση ιερότητας αρθρώνει με απόλυτο τρόπο τον ύμνο της ζωής….\nΤα κείμενα είναι του Ράινερ Μαρία Ρίλκε (σε μετάφραση Μαρίας Τοπάλη/εκδόσεις Πατάκη), η σκηνοθετική επιμέλεια είναι του Δημήτρη Φοινίτση, ενώ η ιδέα και η ερμηνεία είναι της Ολύνας Ξενοπούλου. Στο πιάνο, η Ειρήνη Μαύρου.\n· Το Σάββατο 26 Οκτωβρίου (Αίθουσα Αιμίλιος Ριάδης Μ2) θα προβληθεί η εκθαμβωτικά καινοτόμα παραγωγή του William Kentridge. Πρόκειται για την αντισυμβατική, σοκαριστική όπερα του Shostakovich, η Μύτη. Η όπερα αφορά έναν εξαντλημένο ρώσο αξιωματικό και τη δραπέτισσα μύτη του και επιστρέφει για πρώτη φορά στη Met μετά την πρεμιέρα της του 2010, όταν όλα τα εισιτήρια είχαν εξαντληθεί.\nΟ Pavel Smelkov διευθύνει έναν θίασο με επικεφαλής τον Paulo Szot στο ρόλο του άτυχου Κοβαλιόβ, τον Andrey Popov στο ρόλο του απειλητικού Αστυνομικού Επιθεωρητή και τον Alexander Lewis, στο ρόλο της περιπατητικής μύτης του Κοβαλιόβ. Η προβολή διαρκεί περίπου 2 ώρες και θα έχει ελληνικούς υπότιτλους. Πραγματοποιείται με την υποστήριξη του Antenna Group και με τη συνεργασία του Μεγάρου Μουσικής Θεσσαλονίκης και του Μεγάρου Μουσικής Αθηνών, σε ζωντανή μετάδοση από τη Metropolitan Opera της Νέας Υόρκης.\n· Με έργα Beethoven, Dvořák, Martinů και Poulenc θα εμφανιστούν στο Μέγαρο Μουσικής Θεσσαλονίκης ο Bohuslav Matoušek (βιολί), πρωταγωνιστική προσωπικότητα της σύγχρονης μουσικής ζωής της Τσεχίας, καθώς και η διακεκριμένη πιανίστα Βαλέρια Χαριτίδου, στις 30 Οκτωβρίου 2013 (Φουαγιέ Μ2). Η εκδήλωση, που εντάσσεται στο Διεθνή Κύκλο Μουσικής Δωματίου, πραγματοποιείται σε συνεργασία με το Ωδείο Άνω Πόλης Θεσσαλονίκης.\nΣτις 31 Οκτωβρίου δίνεται η ευκαιρία, σε όσους επιθυμούν, να παρακολουθήσουν masterclass βιολιού με τον Bohuslav Matoušek (δωρεάν, με εισιτήριο της συναυλίας).\nΟ Bohuslav Matoušek, που εμφανίζεται για πρώτη φορά στην Ελλάδα, σπούδασε με τους Jaroslav Pekelský και Václav Snítil στην Ακαδημία Μουσικής της Πράγας, ενώ συμμετείχε σε σεμινάρια με τους Arthur Grumiaux και Nathan Milstein. Το 1970, απέσπασε το Ειδικό Βραβείο του Διεθνούς Διαγωνισμού Βιολιού Tibor Varga ενώ έλαβε και Ελβετική υποτροφία, γεγονός που του επέτρεψε να σπουδάσει με τον Wolfgang Schneiderhan, στη Λουκέρνη. Το 1972, απέσπασε το πρώτο βραβείο του παγκοσμίου κύρους Διεθνούς Διαγωνισμού Άνοιξης της Πράγας. Το 1977 έγινε αρχηγός και σολίστας της Συμφωνικής Ορχήστρας Yomiuri Nippon του Τόκυο, σε συνεργασία με διευθυντές ορχήστρας όπως οι Sergiu Celibidache, Kurt Masur, Zubin Mehta και Leonard Bernstein. Ο Bohuslav Matoušek έχει πραγματοποιήσει την ηχογράφηση του συνόλου του έργου του Martinů για βιολί και πιάνο σε συνεργασία με τον Adamec, που αναδεικνύουν την εξαιρετική του συγγένεια με το συνθέτη αυτόν. Οι δίσκοι αυτοί γνώρισαν εξαιρετικές κριτικές σε όλον τον κόσμο, ενώ έλαβαν το Κλασικό Βραβείο Καννών του 2001. Από το 2006, διδάσκει επίσης στη Μουσική Ακαδημία της Πράγας καθώς και στην Ακαδημία Janacék του Brno.\nΗ Βαλέρια Χαριτίδου γεννήθηκε το 1986 στην Τυφλίδα της Γεωργίας. Σε ηλικία πέντε ετών, ξεκίνησε μουσικές σπουδές στο πιάνο κοντά στην Inessa Tschovrebashvili, στο Πειραματικό Μουσικό Σχολείο της Τιφλίδας, από όπου αποφοίτησε το 2003. Συνέχισε τις σπουδές της στο Κρατικό Ωδείο Θεσσαλονίκης, κοντά στη Βικτωρία Βικτωράτου, από όπου αποφοίτησε τον Ιούνιο του 2007 με Άριστα παμψηφεί. Παράλληλα, παρακολούθησε masterclasses με τους Νάνα Δημητριάδη, Ντόρα Μπακοπούλου, Bernard Ringaissen και Anna Kulikova. Έχει συμπράξει με τη Συμφωνική Ορχήστρα της Μεσογείου, με την Κρατική Ορχήστρα Θεσσαλονίκης κ.α. και έχει πραγματοποιήσει ατομικά ρεσιτάλ στη Γεωργία, στην Ελλάδα και στην Κύπρο. Παράλληλα έδωσε πλήθος συναυλιών μουσικής δωματίου, σε συνεργασία με έλληνες και διεθνείς καλλιτέχνες.\n· Σε μια δεύτερη συναυλία με το καταπληκτικό Κοντσέρτο για βιολί του Dvořák θα εμφανιστεί την Παρασκευή 1 Νοεμβρίου ο Bohuslav Matoušek, δίνοντας την ευκαιρία στο κοινό της Θεσσαλονίκης να απολαύσει το έργο με το οποίο βραβεύτηκε, τιμήθηκε και ηχογράφησε κατ’ επανάληψη ο διάσημος βιολιστής. Συνοδοιπόρος του, αυτή τη φορά, η Συμφωνική Ορχήστρα του Δήμου Θεσσαλονίκης υπό τη μουσική διεύθυνση ενός ακόμη καταξιωμένου καλλιτέχνη, του Ιταλού μαέστρου GiancarlodeLorenzo. Στη συναυλία, που πραγματοποιείται σε συμπαραγωγή με το Δήμο Θεσσαλονίκης / Αντιδημαρχία Πολιτισμού και με την υποστήριξη του Ωδείου Άνω Πόλης Θεσσαλονίκης, θα παρουσιαστεί ακόμη η Συμφωνία Αρ. 7 του ίδιου συνθέτη.\nΟ Giancarlo De Lorenzo είναι ο Κύριος Διευθυντής της Ορχήστρας VoxAurae της Brescia από το 1992, ενώ από το 2003 έως το 2011, κατείχε τη θέση του Καλλιτεχνικού Διευθυντή και Κύριου Διευθυντή της Ορχήστρας του TeatroOlimpicoinVicenza. Έχει συνεργαστεί με σολίστες όπως οι Uriol, Bacchetti, Krylov, Klein, Engerer, Entremont, Rudy, Virsaladze, Mintz, Ughi, Amoyal, Galliano, Hiromi, Bahrami, Maisky και πολλούς άλλους. Έχει διευθύνει ορχήστρες τόσο στην Ιταλία όσο και στο εξωτερικό. Έχει διευθύνει επίσης παραγωγές όπερας έργων των: Μότσαρτ (NozzediFigaro), Βέρντι (Rigoletto), Pergolesi (LaServaPadrona), Ροσίνι (IlSignorBruschino, PaisielloIlBarbierediSiviglia). Επί σειρά ετών, ήταν προσκεκλημένος στην Ισπανία για να διευθύνει ορχήστρες. Είναι Καλλιτεχνικός Διευθυντής του σχήματος SpazioSinfonicoinBrescia, κύριος διευθυντής ορχήστρας της Ιταλικής Φιλαρμονικής Ορχήστρας και της Συμφωνικής Ορχήστρας του Grosseto, καθώς και μόνιμος διευθυντής της Συμφωνικής Ορχήστρας του Sanremo.\n· Μια βραδιά γεμάτη μουσική από γνωστές, ξένες ταινίες θα έχει τη δυνατότητα να απολαύσει το κοινό της πόλης τη Δευτέρα 4 Νοεμβρίου 2013 (Αίθουσα Φίλων Μουσικής Μ1). Με ένα αφιέρωμα στο Φεστιβάλ Κινηματογράφου Θεσσαλονίκης το Μέγαρο Μουσικής και η Κρατική Ορχήστρα Θεσσαλονίκης τιμούν το θεσμό που έχει «σφραγίσει» το πολιτιστικό γίγνεσθαι της πόλης.\nΤην Κρατική Ορχήστρα θα διευθύνει ο PhilipeBender, ενώ σολίστ θα είναι ο πιανίστας Απόστολος Παληός. Το πρόγραμμα της συναυλίας θα περιλαμβάνει μουσική από ταινίες όπως WestSideStory (L. Bernstein), Δόκτωρ Ζιβάγκο (Μ. Jarre), Κάποτε στη Δύση (E. Morricone), Ε.Τ. (J. Williams), JamesBond (Μ. Norman, J. Barry) κ.ά.\n· Τέσσερις καλλιτέχνες συναντιούνται στο Μέγαρο Μουσικής Θεσσαλονίκης την Τρίτη 5 Νοεμβρίου (Αίθουσα Αιμίλιος Ριάδης Μ2) και δημιουργούν μια ξεχωριστή παράσταση με συνοδεία ζωντανής μουσικής. Μέσα από τραγούδια και μουσικές του παλιού ελληνικού κινηματογράφου μας ταξιδεύουν στις δεκαετίες του ’60 και του ’70.\nΣτην παράσταση Ξέρω κάποιο αστέρι το Χάλυ γκάλυ και το τουίστ, ο Μ. Πλέσσας, η Ρ. Βλαχοπούλου, η Τζ. Βάνου και ο Γ. Βογιατζής δημιουργούν μια δυναμική ατμόσφαιρα έρωτα, συγκίνησης, γέλιου και μελαγχολίας. Μια μουσική παράσταση με στοιχεία χοροθεάτρου μας συστήνει τα γνωστά, αλλά και πιο σπάνια τραγούδια του ελληνικού κινηματογράφου με έναν διαφορετικό τρόπο. Το χθες και το σήμερα μπλέκονται σε μια ατμόσφαιρα «άχρονη», όπου αυτό που μετρά δεν είναι η εποχή, αλλά τα συναισθήματα και η ανάγκη του ανθρώπου να ονειρεύεται.\nΗ σκηνοθεσία και τα κείμενα είναι της Μαρίας Πανίδου, η χορογραφία και η επιμέλεια κίνησης της Ιωάννας Καμπυλαυκά και η μουσική/ ερμηνευτική διδασκαλία της Xαράς Κεφαλά. Ενορχήστρωση-πιάνο-πνευστά: Αλέξανδρος Μανάτος και ηλεκτρικό μπάσο-ακουστική κιθάρα: Μανώλης Δελώτης.\nΟ Bruno Ganz, ένας από τους πιο σημαντικούς γερμανόφωνους ηθοποιούς με ξεχωριστό στίγμα μίλησε στην ψυχή του γερμανόφωνου κοινού που κατέκλυσε την ονομαστή αίθουσα συναυλιών της Βιέννης απαγγέλλοντας τα ποιήματα του Κωνσταντίνου Καβάφη. Απόδωσε με εύγλωττο τρόπο τα νοήματα του μεγάλου μας ποιητή αποσπώντας την καθολική αποδοχή του κοινού. «Ο Καβάφης σε διαρκή αναζήτηση της ανθρώπινης υπόστασης ένοιωθε τις αντιφατικότητές της. Άφησε ανεξίτηλο στίγμα κριτικής αλλά και φως πορείας. Προσπάθησα να περικλείσω μουσικά την ποικιλόχρωμη κουλτούρα του Ελληνισμού και να βασιστώ σε αυθεντικές ρίζες κλασικής ελληνικής και ευρύτερα μεσογειακής μουσικής παράδοσης» σημειώνει σε δήλωσή του ο Αλέξανδρος Καρόζας δημιουργός και εμπνευστής του έργου. Αξίζει να σημειωθεί ότι ο Μίκης Θεοδωράκης αναφερόμενος στο έργο αυτό, τον Απρίλιο του 2010, δήλωσε: «Η σύνθεση της ποίησης του Κωνσταντίνου Καβάφη από τον Αλέξανδρο Καρόζα είναι ένα ευφυέστατο μουσικό κατόρθωμα».\n· «Ποιες είναι οι αληθινές σχέσεις των μελών μιας οικογένειας; Πώς αντιμετώπιζαν και αντιμετωπίζουν οι άνθρωποι τους συνανθρώπους τους με αναπηρία; Που τελειώνει η αλήθεια και που το ψέμα;» Τα ερωτήματα αυτά επιχειρεί να απαντήσει το Mea Culpa, ένα θεατρικό κείμενο του Κωνσταντίνου Ρόδη στις 6, 8 και 9 Νοεμβρίου στην συνεδριακή αίθουσα του ΜΜΘ CR-1 M2, που μετατρέπεται, για πρώτη φορά, σε μικρό αμφιθέατρο!\nΤο έργο βασίζεται σε πραγματική ιστορία και καταγράφει την σκληρή πραγματικότητα και τον κοινωνικό αποκλεισμό που βιώνει μια οικογένεια, στην προσπάθεια να μεγαλώσει και να στηρίξει ένα μέλος της με νοητική υστέρηση. Η Ζωή στις αρχές του ΄70 αποκτά και μεγαλώνει το γιο της Σταύρο, που γεννήθηκε με νοητική στέρηση σε μια εποχή, χωρίς κοινωνική υποστήριξη και δυνατότητες ένταξης, εκπαίδευσης και ειδικής αγωγής. Τα προβλήματα πολλά ….τόσο από την ίδια της την οικογένεια, όσο και από τον κοινωνικό περίγυρο. Δεν υπολογίζει όμως τίποτα. Πάει κόντρα σε όλα και εμμένει στην άποψή της…Ο Σταύρος δε θα φύγει ποτέ από κοντά της. Σύμμαχός της ο άνδρας της Προκόπης. Στο αντίπαλο στρατόπεδο ο γιος της Άρης και ο κοινωνικός της περίγυρος. Τις ισορροπίες προσπαθεί να διατηρήσει η αδερφή της, Μαίρη. Η Ζωή και ο Σταύρος έρχονται αντιμέτωποι με μία σκληρή πραγματικότητα μέσα σε μία πόλη που δε μπορεί να αποδεχτεί και να εντάξει στο σύνολό της τους ανθρώπους με αναπηρία.\nΤα κείμενα είναι του Κωνσταντίνου Ρόδη, η σκηνοθεσία του Ιωάννη Κυφωνίδη και του Κωνσταντίνου Ρόδη. Η πρωτότυπη μουσική και τα ηχητικά εφέ του Μιχάλη Αβραμίδη. Ο σχεδιασμός φωτισμών, ήχου και η κινηματογράφηση του Παναγιώτη Κουντουρά, η σκηνική και ενδυματολογική επιμέλεια της Ιφιγένειας Κυφωνίδου. Συμμετέχουν οι: Νέλλη Γκίνη (Ζωή), Κωνσταντίνος Ρόδης (Σταύρος), Ιωάννης Κυφωνίδης (Άρης) και Αθηνά Νάννου (Μαίρη).\n· Το αριστούργημα του Puccini Τόσκα (Tosca), θα παρουσιαστεί στο ΜΕΤ Live in HD το Σάββατο 9 Νοεμβρίου στις 19.55 (Αίθουσα Αιμίλιος Ριάδης Μ2). Η Patricia Racette ενσαρκώνει τη θυελλώδη ντίβα Φλόρια Τόσκα στην παραγωγή του LucBondy για το παντοτινά αγαπημένο έργο του Puccini. Ο Roberto Alagna ερμηνεύει τον εραστή της Τόσκα, τον ζωγράφο Καβαραντόσι και ο George Gagnidze είναι ο διεφθαρμένος, λάγνος Σκάρπια.\nΟ Riccardo Frizza διευθύνει μια συναρπαστική, δραματική ιστορία φόνου, λαγνείας και πολιτικών σκευωριών. Η προβολή διαρκεί περίπου 3,5 ώρες και θα έχει ελληνικούς υπότιτλους. Πραγματοποιείται με την υποστήριξη του Antenna Group και με τη συνεργασία του Μεγάρου Μουσικής Θεσσαλονίκης και του Μεγάρου Μουσικής Αθηνών, σε ζωντανή μετάδοση από τη Metropolitan Opera της Νέας Υόρκης.\n· Η Ηρώ, μια σημαντική ελληνίδα ερμηνεύτρια, θα βρεθεί για δύο ξεχωριστές παραστάσεις – ρεσιτάλ με τίτλο Awayστο Μέγαρο Μουσικής Θεσσαλονίκης, την Παρασκευή 15 και το Σάββατο 16 Νοεμβρίου 2013.\nΟλοκληρωμένη δημιουργός, τραγουδίστρια με μοναδική φωνή αλλά και εξαιρετική πιανίστα, δημιουργεί ένα πρόγραμμα για πιάνο & φωνή με ιδιαίτερες επιλογές και μοναδικούς, αναπάντεχους συνδυασμούς τραγουδιών που ερμηνεύτηκαν από μεγάλες φωνές του προηγούμενου αιώνα. Κομμάτια που χαρακτήρισαν το διεθνή κινηματογράφο, αγαπημένα τραγούδια από το διεθνές ρεπερτόριο σε συνδυασμό με τραγούδια από την πλούσια ελληνική δισκογραφία, δική της και άλλων καλλιτεχνών, θα συνθέσουν ένα μοναδικό και ανεπανάληπτο live, όπως αυτά που μόνο η Ηρώ χαρίζει στο κοινό της!\n· Ένα σπάνιο και συνάμα εξαιρετικό κουαρτέτο φαγκότων θα έχει την ευκαιρία να απολαύσει το κοινό της Θεσσαλονίκης για πρώτη φορά στην Ελλάδα και στο Μέγαρο Μουσικής Θεσσαλονίκης στις 20 Νοεμβρίου (Φουαγιέ Μ2). Η συναυλία πραγματοποιείται σε συνεργασία με το Ωδείο Άνω Πόλης Θεσσαλονίκης.\nΤο ιδιαίτερο ηχόχρωμα και η δεξιοτεχνία των έμπειρων ρουμάνων μουσικών του συνόλου Fagottissimo, σε συνδυασμό με την το πλούσιο ρεπερτόριο της συναυλίας υπόσχονται μια μοναδική μουσική γεύση. To κουαρτέτο «Fagottissimo» δημιουργήθηκε το 1999 από τρεις παίκτες φαγκότο της Φιλαρμονικής MihailJora του Bacau, οι MihaiTimofti, CosticaMarcut και ο PavelIonescu, μαζί με τον GeorgeHariton, πρώτο φαγκότο της Φιλαρμονικής Moldova του Ιασίου, αποφάσισαν να εξερευνήσουν το θαυμαστό σύμπαν της χροιάς αυτού του ενδιαφέροντος μουσικού οργάνου. Το ρεπερτόριο του συνόλου περιλαμβάνει μουσική μπαρόκ και εκτείνεται έως έργα των οποίων η σύνθεση έχει δημιουργηθεί ειδικά γι’ αυτό το συνδυασμό μουσικών οργάνων. Το κουαρτέτο έχει πραγματοποιήσει ήδη πολυάριθμες εμφανίσεις στη χώρα (Iasi, Bacau, RamnicuValcea, Craiova, PiatraNeamt, Focsani, Constanta, Pitesti) αλλά και στο εξωτερικό (Ιταλία, Γαλλία, Γερμανία, Βουλγαρία, Μολδαβία, Ουκρανία) συμμετέχοντας σε διάφορα φεστιβάλ και ερμηνεύοντας σε αίθουσες συναυλιών όπως οι PiccoloReggio-Torino, TeatroZanon-Udine, PalazzoMagnani-ReggioEmilia, κλπ. Το 2009, ο Mihai Badiu έγινε μέλος του Κουαρτέτο «Fagottissimo».\n· Για δύο βραδιές, στις 23 και 24 Νοεμβρίου η Αίθουσα Αιμίλιος Ριάδης του Μεγάρου Μουσικής θα πλημμυρίσει με μουσική με μουσική από το Κyklos ensemble. Το Kyklos Ensemble, που έχει χαρακτηριστεί ως “Εθνική Ελλάδος της Μουσικής”, αποτελείται από εξέχοντες Έλληνες σολίστ οι οποίοι διαπρέπουν στην Ελλάδα και στο εξωτερικό.\nΗ γέννηση του συνόλου προέκυψε από την ανάγκη των μελών του για περαιτέρω έρευνα και διερεύνηση των ορίων της τέχνης τους. Η φιλοσοφία της ανταποδοτικότητας βρίσκεται πίσω από την δημιουργία του, καθώς όλες οι λειτουργίες και οι δραστηριότητες του συνόλου διέπονται από το πνεύμα της συνεργασίας και της ανταπόδοσης και όχι από την επιδίωξη του κέρδους.\nΑποστολή του συνόλου είναι να παρουσιάζει έργα που καλύπτουν ένα μεγάλο φάσμα της κλασικής και σύγχρονης μουσικής, να συνεργάζεται με το σύνολο των Τεχνών και των Επιστημών, να προβάλει και αναδεικνύει το έργο των Ελλήνων συνθετών, παλιότερων και νεότερων, να παρουσιάζειόπερες σε διασκευή για σύνολο μουσικής δωματίου και να προωθεί τη νέα καλλιτεχνική δημιουργία μέσω της ανάθεσης νέων έργων σε νέους συνθέτες. Το σύνολο έχει αναπτύξει στρατηγικές συνεργασίες με σημαντικούς πολιτιστικούς φορείς, όπως η Εθνική Λυρική Σκηνή, το Μέγαρο Μουσικής Αθηνών, το Μέγαρο Μουσικής Θεσσαλονίκης, το Ίδρυμα Κακογιάννη κτλ.\nΓενικός διευθυντής του συνόλου είναι ο σολίστ κρουστών Δημήτρης Δεσύλλας, καλλιτεχνικός διευθυντήςο συνθέτης Γιώργος Κουμεντάκης, ενώ διευθυντής παραγωγής ο σχεδιαστής ήχου Άγης Γυφτόπουλος.Το Κyklosensemble, πέραν των εκλεκτών ιδρυτικών του μελών και άλλων καταξιωμένων διεθνών καλλιτεχνών, συνεργάζεται επίσης με διακεκριμένους μαέστρους ανάλογα με το θέμα και το περιεχόμενο των εκάστοτε συναυλιών. Στόχος είναι να αναδεικνύεται το καλλιτεχνικό στίγμα του συνόλου μέσα από την σύνθεση των διαφορετικών μουσικών προσωπικοτήτων των μελών του.\nΣτη συναυλία της 23ης Νοεμβρίου θα συμμετάσχουν οι: Χρήστος Ζερμπίνος (ακορντεόν), Ναστάσα Σέρτζιου (βιολί), Βασίλης Λύκος (βιολοντσέλο), Τάκης Καπογιάννης (κοντραμπάσο), Νίκος Πλατύραχος (πιάνο), Δημήτρης Δεκαβάλλας (κιθάρα), Μαριλένα Δωρή (φλάουτο), Μάριος Αργυρός (όμποε), Δημήτρης Γκόγκας (τρομπέτα), Κώστας Σίσκος (κόρνο), Δημήτρης Δεσύλλας (κρουστά). Η μουσική διεύθυνση θα είναι του Μίλτου Λογιάδη. Στη συναυλία της 24ης Νοεμβρίου θα εμφανιστούν οι: Στέφανος Θωμόπουλος (πιάνο), Γιώργος-Εμμανουήλ Λαζαρίδης (πιάνο), Δημήτρης Δεσύλλας (κρουστά), Αντρέας Φαρμάκης (κρουστά).\n· Την Παρασκευή 29, το Σάββατο 30 Νοεμβρίου (στις 18.00) και την Κυριακή 1 Δεκεμβρίου (στις 12.00), μικροί και μεγάλοι θα έχουν τη δυνατότητα να κάνουν ένα μαγικό, γιορταστικό, ονειρικό ταξίδι στη… φαντασία. Η ταινία Fantasia 2000 της Walt Disney θα προβληθεί στο Μέγαρο Μουσικής συνοδεία ζωντανής μουσικής, από την Κρατική Ορχήστρα Θεσσαλονίκης. Την Ορχήστρα θα διευθύνει ο διεθνής έλληνας μαέστρος, Στέφανος Τσιαλής.\n[ Σειρά σχολικών παραστάσεων θα πραγματοποιηθεί τη Δευτέρα 25, Τρίτη 26, Τετάρτη 27 Νοεμβρίου και τη Δευτέρα 2 Δεκεμβρίου (Ώρες έναρξης: 10.00 & 12.00), όπως και την Παρασκευή 29 Δεκεμβρίου (Ώρα έναρξης: 10.00). Η εκδήλωση πραγματοποιείται σε συμπαραγωγή με την Κρατική Ορχήστρα Θεσσαλονίκης.\nΗ Fantasia 2000 είναι η 38η κινουμένων ταινία της WaltDisney και αποτελεί τη συνέχεια της ταινίας Fantasia (1940). Πρόκειται για μια σπονδυλωτή ταινία, όπου κάθε ιστορία «ντύνεται» από ένα διαφορετικό κομμάτι κλασικής μουσικής. Μια διάσημη προσωπικότητα εισάγει το κοινό σε κάθε ιστορία. Μεταξύ των προσωπικοτήτων που εμφανίζονται είναι οι: SteveMartin, BetteMidler, JamesEarlJones, Κουίνσι Τζόουνς, AngelaLansbury κ.ά. Η παραγωγή της ταινίας ξεκίνησε το 1990 και ολοκληρώθηκε εννέα χρόνια μετά. Προβλήθηκε για πρώτη φορά στις 17 Δεκεμβρίου 1999 στο CarnegieHall (Νέα Υόρκη).\n· Την Τετάρτη 27 και την Παρασκευή 29 Νοεμβρίου, το Piandaemonium, ένα ιδιότυπο «συγκρότημα» που δημιουργήθηκε το 1998, θα εκτελέσει έργα για έξι πιάνα και δώδεκα πιανίστες στην Αίθουσα Αιμίλιος Ριάδης (στις 21.00). [ Σειρά σχολικών παραστάσεων θα πραγματοποιηθεί την Τετάρτη 27, Πέμπτη 28 και Παρασκευή 29 Νοεμβρίου (Ώρα έναρξης: 11.00).]\nΤο σύνολο δημιουργήθηκε από την ανάγκη της πιανίστριας Δόμνας Ευνουχίδου να ξαναβρεί τους παλιούς – και πλέον καταξιωμενους στον χώρο – μαθητές της, κάνοντας μαζί τους μουσική με ένα «διαφορετικό» τρόπο. Έναν τρόπο που ξεφεύγει από τη μοναχικότητα του πιανίστα – σολίστα, φτιάχνοντας μια παρέα στο κλίμα παλαιότερων εποχών. Η πρόκληση είναι ο συντονισμός ήχων και προσωπικοτήτων, αφού 12 σολίστες «σολάρουν» επί σκηνής από κοινού. Τα μέλη του Piandaemonium, αν και ακολουθούν ανεξάρτητες πορείες στην κλασική ή τη σύγχρονη μουσική και ζουν σε διαφορετικές χώρες της Ευρώπης, συναντιόνται κάθε χρόνο στη Θεσσαλονίκη και ετοιμάζουν καινούργια προγράμματα για τις συναυλίες τους, κυρίως με έργα που γράφτηκαν από Έλληνες συνθέτες ειδικά γι’ αυτό.\n· Την Πέμπτη 5 Δεκεμβρίου το κοινό της πόλης θα ταξιδέψει από την Κρήτη στο Μπουένος Άιρες. Η αισθαντική φωνή της Γεωργίας Βεληβασάκη, συναντά τον κιθαριστή και μαέστρο του «TangoNuevo», LuisBorda. Η φλογερή και νοσταλγική μουσική του Μπουένος Άιρες μεταπλάθεται από την ομορφιά των αυτοσχεδιασμών και τη συνθετική δύναμη του αργεντινού δεξιοτέχνη, ενώ σμίγει με μεσογειακές μελωδίες και ελληνικά παραδοσιακά ηχοχρώματα σ’ ένα απογειωτικό κρεσέντο.\nΤραγούδια χωρίς σύνορα και χωρίς εποχή από μια φωνή με μεγάλη εκφραστικότητα και μια ομάδα μουσικών που καταφέρνει να συγκεράσει διαφορετικούς μουσικούς κόσμους. Θα ακουστούν, επίσης, με τη συνοδεία του εξαιρετικού Θοδωρή Βουτσικάκη στη φωνή, κομμάτια από παλαιότερες δισκογραφικές εργασίες της ερμηνεύτριας, αλλά και πρωτότυπες συνθέσεις τού, επί χρόνια συνεργάτη της, Κώστα Αθυρίδη. Συμμετέχουν οι: Λευτέρης Ανδριώτης (κρητική λύρα) και Ανδρέας Ζιάκας (κρητική λύρα).\nΗ Γεωργία Βεληβασάκη γεννήθηκε και μεγάλωσε στο Ηράκλειο της Κρήτης. Στην ευρύτερη οικογένειά της υπήρχαν, ανέκαθεν, μαντιναδολόγοι και μουσικοί, με αποτέλεσμα ο λόγος και η μουσική να στιγματίσουν από νωρίς τη ζωή και τις επιλογές της. Σπούδασε κλασικό τραγούδι με τη Δέσποινα Κάτσαρη, παρακολούθησε μαθήματα φωνητικής με τη JulieMassinο και υποκριτικής στο «Θέατρο των Αλλαγών». Συνεργάστηκε επί σκηνής με τον Μανόλη Μητσιά, τη Σωτηρία Λεονάρδου, το Δημήτρη Μητροπάνο, τον Παντελή Θαλασσινό, την Ορχήστρα «Μίκης Θεοδωράκης, το Γιώργο Ζήκα, το Γιώργο Καζαντζή, τους ρεμπέτες Δημήτρη Ευσταθίου και Θοδωρή Πολυκανδριώτη, τον OmarGilSegovia, τον DavidGarcia κ.α. Από το 1996 βρίσκεται στη δισκογραφία, ενώ από το 1998, ξεκινάει μια μακριά συνεργασία με το συνθέτη Κώστα Αθυρίδη (δημιουργική ομάδα Gaia), ως ερμηνεύτρια και στιχουργός. Ποιήματά της έχουν συμπεριληφθεί στον τόμο Σύγχρονοι Έλληνες Λογοτέχνες (εκδ. «Ωρίων» – 2008) και στο λογοτεχνικό περιοδικό Πνευματική Ζωή (2009-2011). Το 2011 εκδόθηκε το έμμετρο παραμύθι Το Μικρό Μυστικό της Ζωής σε κείμενα δικά της και μουσική του Κώστα Αθυρίδη. Το Δεκέμβριου του 2012 κυκλοφόρησε το βιβλίο/2cdAlexanderRockOpera σε μουσική Κώστα Αθυρίδη και λιμπρέτο της PennyTurner, όπου υποδύεται τη μούσα Κλειώ, ενώ η ίδια έχει επιμεληθεί και τη μετάφραση του έργου από την αγγλική στην ελληνική γλώσσα.\nΟ LuisBorda, αργεντινός κιθαριστής και συνθέτης, είναι σήμερα ένας από τους διεθνώς αναγνωρισμένους συνθέτες και ερμηνευτές του ταγκό. Με τη μουσική του έδωσε στο σύγχρονο τάνγκο μια νέα δυναμική, ώστε θεωρείται από το διεθνή τύπο ως ένας από τους πιο σημαντικούς νεωτεριστές του λεγόμενου «TangoNuevo». Οι συναυλίες του χαρακτηρίζονται από ζωντάνια, δεξιοτεχνία και ισχυρή αλληλεπίδραση της μουσικής του με το κοινό. Έχει πειραματιστεί με νέες ενορχηστρωτικές φόρμες, όπως το τρίο «Orientacion», όπου το αραβικό λαούτο του RomanBunka, το βιολοντσέλο του Jost Hecker και η δική του κιθάρα δημιουργούν μια γέφυρα της ανατολικής μουσικής, της τζαζ και του ταγκό. Έχει συμμετάσχει σε πολλά CDs από όπου ξεχωρίζουν το DeMadrugada του LuisCardei, το Manzi, CaminosdeBarroyPampa και το EntreSuenos της LidiaBorda, ενώ έχει γράψει μουσική για κινηματογραφικές παραγωγές, θεατρικά έργα και χοροθέατρο.\nΠρόκειται για μία από τις πιο αγαπημένες συνθέσεις του Πιότρ Ιλιτς Τσαϊκόφσκυ, μια από τις πρώτες παγκόσμιες επιτυχίες των Μπαλέτων της Αγίας Πετρούποληςκαι ένα κλασικό πλέον έργο για τα διασημότερα χορευτικά συγκροτήματα. Η υπόθεσή του έργου βασίζεται σε μία από τις πιο πολύπλοκες ιστορίες με νεράιδες του Γερμανού ρομαντικού συγγραφέα E.T.A. Hoffmann. Στο παραμύθι αυτό Ο Καρυοθραύστης και ο Βασιλιάς των Ποντικών που δημοσιεύθηκε το 1814, τα Χριστούγεννα προσφέρουν το κατάλληλο ρεαλιστικό σκηνικό για τη φανταστική υπόθεση. Η φαντασία και η πραγματικότητα, συνυφασμένες μέσα από παράξενα και θαυμαστά περιστατικά, δημιουργούν έναν συναρπαστικό όσο και ακατανόητο λαβύρινθο…\nΤα φημισμένα Μπαλέτα της Αγίας Πετρούπολης έχουν ήδη επισκεφτεί αρκετές φορές τη χώρα μας με υπέροχα κλασικά έργα, όπως Η Λίμνη των Κύκνων, Σταχτοπούτα, Ωραία Κοιμωμένη. Περισσότεροι από200.000 θεατές είχαν την ευκαιρία να απολαύσουν αυτές τις εντυπωσιακές παραστάσεις στον πάγο που συνδυάζουν την εντυπωσιακή τεχνική του καλλιτεχνικού πατινάζ με την τέχνη και την ακρίβεια του κλασικού χορού. Σήμερα είναι παγκοσμίως γνωστά, με περισσότερες από δέκα χιλιάδες παραστάσεις, πολλά βραβεία και διεθνείς διακρίσεις. Καταλυτικό στοιχείο της μεγάλης τους επιτυχίας είναι το γεγονός ότι έχουν καταφέρει να συγκεντρώσουν τα σημαντικότερα ονόματα του κλασικού μπαλέτου και του καλλιτεχνικού πατινάζ: Olga Kuvashova, Elena Komarova, Pavel Ivanov, Alexei Pogodin, Ludmilla Pantchina και Tatiana Prokofieva.\nΜε μια ξεχωριστή εορταστική συναυλία, η Συμφωνική Ορχήστρα του Δήμου Θεσσαλονίκης αποχαιρετά τη χρονιά στις 16 Δεκεμβρίου 2013. Σε μια συμπαραγωγή του Μεγάρου Μουσικής Θεσσαλονίκης με το Δήμο Θεσσαλονίκης (Αντιδημαρχία Πολιτισμού) η Ορχήστρα θα εκτελέσει ένα πρόγραμμα με έργα Vivaldi και Elgar. Στη συναυλία θα συμμετέχουν η Ρωξάνη Παπαδημητρίου (σοπράνο) και η Βίκυ Τσιλιάκου (μέτζο σοπράνο), ενώ την Ορχήστρα θα διευθύνει ο διακεκριμένος έλληνας αρχιμουσικός, Μιχάλης Οικονόμου. Συμμετέχει η Χορωδία του Συλλόγου «Οι Φίλοι της Μουσικής» Θεσσαλονίκης υπό τη μουσική διδασκαλία του Σωτήρη Αλεβίζου.\nΗ Ρωξάνη Παπαδημητρίου ξεκίνησε τα πρώτα μαθήματα μουσικής σε ηλικία τεσσάρων χρόνων. Σπούδασε κλασικό τραγούδι στο Ωδείο Αθηνών και είναι κάτοχος διπλώματος μονωδίας με βαθμό Άριστα παμψηφεί και πρώτο βραβείο από το Διεθνές Ωδείο Αθήνας. Είναι απόφοιτος του τμήματος Μουσικής Επιστήμης και Τέχνης του Πανεπιστημίου Μακεδονίας, κάτοχος MasterofMusicinOperaStudies, από το RoyalHollowayUniversityofLondon και κάτοχος διπλώματος σολίστ πιάνου από το ωδείο Φίλιππος Νάκας (τάξη Αλεξάνδρας Παπαστεφάνου) με βαθμό Άριστα παμψηφεί και πρώτο βραβείο. Ως σολίστ έχει εμφανιστεί στην Ελλάδα και στο εξωτερικό. Έχει ερμηνεύσει τον πρωταγωνιστικό ρόλο της σοπράνο στην παγκόσμια πρώτη της ηλεκτρακουστικής όπερας του Νίκου Χαριζάνου Το βλέμμα της Τυφλότητας το 2004. Έχει δώσει ρεσιτάλ στην Αθήνα, στη Θεσσαλονίκη και στο Λονδίνο. Έχει συνεργαστεί ως σολίστ με την Ορχήστρα της Ε.Λ.Σ., τη Συμφωνική Ορχήστρα του Δήμου Αθηναίων και τη χορωδία του Ε.Μ.Π. Είναι μέλος του Opera Studio της Ε.Λ.Σ.\nΟ Μιχάλης Οικονόμου σπούδασε Μουσικολογία στο Πανεπιστήμιο Αθηνών, από όπου αποφοίτησε με άριστα το 1996. Σπούδασε επίσης Βιολί, Ανώτερα Θεωρητικά και Σύνθεση στο Εθνικό Ωδείο, αποκτώντας πέντε διπλώματα με εξαιρετικές διακρίσεις, πρώτα βραβεία και αριστεία εξαιρετικής επιδόσεως. Λαμβάνοντας έξι υποτροφίες, συνέχισε τις σπουδές του στο Πανεπιστήμιο της Βοστόνης από όπου αποφοίτησε με Master στη Διεύθυνση Ορχήστρας και Χορωδίας και Διδακτορικό στη Σύνθεση. Δάσκαλοι του υπήρξαν μερικές από τις σημαντικότερες προσωπικότητες της διεθνούς μουσικής σκηνής, οι Θόδωρος Αντωνίου, Lukas Foss, Jorma Panula, Gianluigi Gelmetti και David Hoose. Έχει τιμηθεί με έντεκα βραβεία σε πανελλήνιους και διεθνείς διαγωνισμούς μεταξύ των οποίων το Α’ Βραβείο του διεθνούς διαγωνισμού σύνθεσης «ALEAIII» και το Β’ Βραβείο του διεθνούς διαγωνισμού σύνθεσης «Δημήτρης Μητρόπουλος». Ο κύριος Οικονόμου έχει διευθύνει πολλές ορχήστρες και σύνολα του εξωτερικού. Παράλληλα, η μουσική του έχει παιχτεί με μεγάλη επιτυχία ανά τον κόσμο έχοντας στο ενεργητικό του τουλάχιστον πενήντα παγκόσμιες εκτελέσεις έργων του, καθώς επίσης παραγγελίες από κορυφαίους φορείς όπως το Μέγαρο Μουσικής Αθηνών και το CarnegieHall της Νέας Υόρκης. Πρόσφατα και κατόπιν ψηφοφορίας εκατό μουσικών διαφορετικών εθνικοτήτων, ο κύριος Οικονόμου εξελέγη Καλλιτεχνικός Διευθυντής και πρώτος μαέστρος της Φιλαρμονικής Ορχήστρας του Κατάρ, θέση στην οποία υπηρετεί από το Σεπτέμβρη του 2011.\nΗ International Herald Tribune σχολίασε υμνητικά τη σκηνοθεσία του Carsen που πρωτοεμφανίστηκε στη Royal Opera του Covent Garden, σαν μια «σκηνοθεσία μαγευτικής πρωτοτυπίας». Η προβολή πραγματοποιείται με την υποστήριξη του Antenna Group και με τη συνεργασία του Μεγάρου Μουσικής Θεσσαλονίκης και του Μεγάρου Μουσικής Αθηνών, σε μαγνητοσκοπημένη μετάδοση από τη Metropolitan Opera της Νέας Υόρκης.\n· Μια προσέγγιση διαφορετική, από ένα μοναδικό στο είδος του φωνητικό σύνολο, τους Performers Quartet θα έχει τη δυνατότητα να απολαύσει το κοινό της πόλης, την Παρασκευή 20 Δεκεμβρίου. Τίτλος της συναυλίας, Voice Games.\nΟι PerformersQuartet μας προτείνουν μια παράσταση όπου η φωνή έχει τον πρώτο ρόλο. Από γνωστά jazzstandards, πολυαγαπημένα μιούζικαλ και επιτυχίες της εποχής του swing μέχρι μεγάλες στιγμές της ποπ μουσικής σκηνής, θα περάσουν μπροστά από τα μάτια μας με τρόπο παιχνιδιάρικο, δροσερό και πρωτότυπο. Μαζί τους, αγαπημένοι φίλοι και συνεργάτες θα συμπράξουν σε εμφανίσεις έκπληξη…\nToPerformers Quartet είναι ένα φωνητικό κουαρτέτο που απαρτίζεται από μουσικούς με παιδεία και εμπειρία τόσο στη σολιστική όσο και στη χορωδιακή πρακτική, οι οποίοι ζουν και δραστηριοποιούνται στη Θεσσαλονίκη. Κίνητρο για τη δημιουργία του αποτέλεσε η απουσία ενός αντίστοιχου σχήματος από τα μουσικά δρώμενα της πόλης, καθώς και η αγάπη των μελών του για τη μουσική που ξεφεύγει από τα στενά «ακαδημαϊκά» πλαίσια. Το γκρουπ (του οποίου η αρχική σύνθεση περιελάμβανε μόνο γυναικείες φωνές)μετρά ένα σημαντικό αριθμό εμφανίσεων σε θέατρα,μεγάλους συναυλιακούς χώρους αλλά και στο πλαίσιο διαφόρων φεστιβάλ στη Θεσσαλονίκη και σε άλλες χώρους ανά την Ελλάδα, αποσπώντας πάντοτε εξαιρετικές κριτικές. Στη νέα του μορφή,το σχήμα αποτελείται από τους: Βιργινία Γκαϊντατζή (σοπράνο), Δήμητρα Αθανασάτου (μέτζοσοπράνο), Αθανασία Θωμοπούλου (μέτζοσοπράνο) και Γρηγόρη Πυριαλάκο (βαρύτονο). Στο electone ο Παναγιώτης Κουντούρης.\n· Λίγο πριν την αλλαγή του έτους, το Σάββατο 21 Δεκεμβρίου (στις 21.00), η αυλαία θα πέσει με μια συναυλία του διάσημου πλέον Lutoslawski Quartet και του συνόλου Idée Fixe, Ensemble in Residence του ΜΜΘ για το έτος 2013. Η συναυλία πραγματοποιείται σε συμπαραγωγή με το Μέγαρο Μουσικής Αθηνών.\nΤο κουαρτέτο Lutosławski Quartet Wroclaw ιδρύθηκε το 2007. Το σύνολο αποτελείται, μεταξύ άλλων, από τους κορυφαίους της Φιλαρμονικής του Wroclaw: Marcin Markowicz (β’ βιολί), Artur Rozmysłowicz (βιόλα), Maciej Młodawski (τσέλο). Από το Μάρτιο του 2009 το πρώτο βιολί του Κουαρτέτου είναι ο επιφανής βιολιστής Jakub Jakowicz.\nΠαρά το σύντομο διάστημα κατά το οποίο δραστηριοποιείται το σύνολο, έχει ήδη δώσει συναυλίες στο Διεθνές ΦεστιβάλWratislavia Cantans, στο Διεθνές Φεστιβάλ Συνόλων της Τέχνης Δωματίου, στο Witold Lutosławski Festival «Chain VI» κ.α. Έχουν συμπράξει με τους Paul Gulda και Bruno Canino, τον Άγγλο ομποΐστα Nicolas Daniel, και τους Πολωνούς σολίστ Tomasz Strahl, Paweł Kowalski, Ryszard Groblewski, αλλά και με θρυλικούς μουσικούς της τζαζ όπως οι Kenny Wheeler και John Taylor. Το Lutoslawski Quartet εστιάζει στη σύγχρονη μουσική δωματίου και σε αυτήν του 20ου αιώνα, διαδίδοντας, επίσης, πολωνικά αριστουργήματα της μουσικής. Επιπλέον, το σύνολο ερμηνεύει συνθέσεις του Marcin Markowicz, ενός εκ των μελών του, καθώς και αριστουργήματα της Κλασικής και Ρομαντικής Περιόδου.\nΤο Μέγαρο Μουσικής Θεσσαλονίκης συνεχίζει να ενισχύει την επικοινωνία του με το κοινό της πόλης. Το site του (www.tch.gr) είναι σχεδιασμένο με τρόπο που να είναι φιλικό στο χρήστη να δίνει όλες τις απαραίτητες πληροφορίες για το τρέχον πρόγραμμα, τις παράλληλες δράσεις, τα σεμινάρια και τις ακροάσεις, αλλά και για τις παλαιότερες παραστάσεις – τόσο μέσα από το αρχείο των προγραμμάτων περασμένων ετών όσο και μέσα από την μεγάλη πλέον συλλογή βίντεο και μικρών ντοκυμαντέρ. Επιπλέον, μέσω του newsletter, της σελίδας του Οργανισμού στο Facebook (http://www.facebook.com/MegaroMousikisThessalonikis) καθώς και του λογαριασμού στο Twitter (@MegaroSalonica) θα υπάρχει συνεχής ενημέρωση. Τέλος μέσω του site υπάρχει η δυνατότητα αγοράς εισιτηρίων. Επίσης προσφέρει και εφαρμογή για κινητά τηλέφωνα Πληκτρολογήστε Μέγαρο στο App store ή στο Google store\nPrevious story Βεάκειο Θέατρο Μιχάλης Ρακιντζής


Καλαφάτης: «Από χέρι» χαμένος ένας πρωθυπουργός που διχάζει τον κόσμο - SalonicaNews\nΚαλαφάτης: «Από χέρι» χαμένος ένας πρωθυπουργός που διχάζει τον κόσμο\n«Ένας πρωθυπουργός που διχάζει τον κόσμο είναι, «από χέρι», χαμένος’’, υπογράμμισε ο Σταύρος Καλαφάτης βουλευτής Α Θεσσαλονίκης της Ν.Δ, χθες βράδυ, στην εκπομπή «Επί του Πιεστηρίου» του Kontra Channel και πρόσθεσε:\n«Στη Διεθνή Έκθεση Θεσσαλονίκης θα περίμενε κάποιος ένα Πρωθυπουργό που να ενώνει τον κόσμο. Αντ’ αυτού, τέτοιο διχαστικό λόγο δεν είχαμε ξανακούσει». Υπογράμμισε την «απόλυτη μετάλλαξη του πρωθυπουργού, που αγιοποίησε αυτά τα οποία ο ίδιος δαιμονοποιούσε. Υπέκλεψε νεοφιλελεύθερα, όπως τα έλεγε, μέτρα τα οποία ξόρκιζε και τα παρουσίασε σαν δικά του».\nΓια το θέμα των περικοπών στις παλιές συντάξεις υπογράμμισε ότι «δεν υπήρχαν στο τραπέζι το 2014, αλλά τις επέβαλε η κυβέρνηση των ΣΥΡΙΖΑ – ΑΝΕΛ. Στη Νέα Δημοκρατία είμαστε κατά των περικοπών. Καταθέσαμε, μάλιστα, συγκεκριμένη νομοθετική πρωτοβουλία για να μην ισχύσει η περικοπή των συντάξεων, την οποία απέρριψε η κυβέρνηση».\nΑναφερόμενος στη μεταβίβαση ακινήτων από την κυβέρνηση στο Υπερταμείο, επανέλαβε ότι μετά από έρευνα διαπίστωσε ότι περιλαμβάνονται εμβληματικά της Θεσσαλονίκης, μνημεία, εκκλησιές και νοσοκομεία, και ότι κατέθεσε σχετική ερώτηση στη Βουλή προκειμένου να δοθούν εξηγήσεις και να ανακληθούν οι σχετικές αποφάσεις. Υπογράμμισε πως «αυτή η παραχώρηση έγινε στα μουλωχτά» και επισήμανε πως «μεταβιβάστηκαν 511 εκατομμύρια τ.μ., από τα οποία 22.601 τ.μ. δομημένης επιφάνειας». Αναφερόμενος στους ισχυρισμούς κυβερνητικούς ισχυρισμούς ότι έγιναν κάποια λάθη, υπενθύμισε πως δεν πρόκειται για μια ή δυο αποφάσεις και πρόσθεσε: «Στην καλύτερη περίπτωση έχουμε να κάνουμε με την επιτομή της προχειρότητας».\nLabels Καλαφάτης, Πολιτική, ΣΗΜΑΝΤΙΚΟ 2


ΓΙΩΡΓΟΣ ΦΛΩΡΙΔΗΣ | Liberal.gr\nΑντί να κανακεύετε ακραίους βοηθήστε να αποκατασταθεί η ευνομία\nΣάββατο 16 Νοεμβρίου 2019, 13:32\nΠροτροπή προς τον ΣΥΡΙΖΑ να σταματήσει να κανακεύει ακραίους και να βοηθήσει την κυβέρνηση να αποκαταστήσει την ευνομία απηύθυνε με ανάρτησή του ο Γιώργος Φλωρίδης, με αφορμή την ένταση που προκλήθηκε στο ΑΠΘ όταν στελέχη της αξιωματικής αντιπολίτευσης προσπάθησαν να καταθέσουν στεφάνι για την επέτειο του Πολυτεχνείου.\nΤα φορτία και οι απαιτήσεις που επωμίζεται η νέα κυβέρνηση είναι ιδιαίτερα αυξημένα, πολύ περισσότερο όταν θα υπάρχει διαρκώς η αυστηρή παρακολούθηση μιας κοινωνίας δικαίως καχύποπτης, ευαίσθητης, ταλαιπωρημένης και με μικρές αντοχές, ύστερα από όσα της έχουν συμβεί, δηλώνει στο Liberal.gr ο πρώην υπουργός Γιώργος Φλωρίδης. Συνέντευξη στον Γιώργο Φιντικάκη.\nΓιώργος Φλωρίδης: Κακές αντιγραφές οι εξαγγελίες Τσίπρα\nΚακές αντιγραφές προγραμμάτων άλλων κομμάτων αποτελούν οι εξαγγελίες Τσίπρα, δηλώνει στο Liberal.gr, ο πρώην υπουργός Γιώργος Φλωρίδης, προσθέτοντας ότι υπό το κράτος πανικού, ο Πρωθυπουργός υπόσχεται τα πάντα, και χύνει τώρα κροκοδείλια δάκρυα για την μεσαία τάξη. Σχολιάζοντας την χθεσινή παρουσίαση του προγράμματος ΣΥΡΙΖΑ για την επόμενη τετραετία, ο κ. Φλωρίδης απαντά με νόημα ότι «οι αποτυχημένες κυβερνήσεις κάνουν αυτοκριτική, δεν κάνουν εξαγγελίες». Συνέντευξη στον Γιώργο Φιντικάκη.\nΓ. Φλωρίδης: Ό,τι και να δώσουν δεν γλιτώνουν την εκλογική συντριβή\nΌταν ο κόσμος πάρει πολιτική κατεύθυνση, όπως συμβαίνει τώρα, ό,τι και να του δώσεις, ό,τι και να του υποσχεθείς προεκλογικά, δεν μεταβάλλει άποψη, δηλώνει για το πακέτο Τσίπρα ο πρώην υπουργός. Οι χθεσινές εξαγγελίες έγιναν υπό το κράτος πανικού, τονίζει. Συνέντευξη Γιώργου Φλωρίδη στον Γιώργο Φιντικάκη.\nΔιλήμματα αυτεπίστροφα και άσφαιρα\nΟ κ. Τσίπρας και ο ΣΥΡΙΖΑ, ως κυβέρνηση της χώρας, υποτίθεται ότι έχουν την πρωτοβουλία των πολιτικών κινήσεων. Ισχύει, άραγε, κάτι τέτοιο; Στην πραγματικότητα, διαθέτουν μόνο την θεσμική, την τυπική, επειδή μπορούν να ορίσουν τον χρόνο των εκλογών. Γράφει ο Γιώργος Φλωρίδης.\nΗ κυβερνώσα αριστεροδεξιά με την πολιτική της σηματοδότησε την οριστική αποκοπή της από τον κεντρώο χώρο - κι αυτό δεν ανατάσσεται, όσα αντιδεξιά διλήμματα κι αν επικαλεστεί, όσα «προοδευτικά» μέτωπα κι αν στήσει. Η «κεντροαριστερή επιχείρηση» του ΣΥΡΙΖΑ δεν έχει καμιά δυναμική. Εξελίσσεται σε μια μάχη οπισθοφυλακών του δεύτερου και, μάλιστα, φθίνοντος πόλου, που έχει αποδεχθεί προκαταβολικά την εκλογική του ήττα. Γράφει ο Γιώργος Φλωρίδης.\nΑν επιχειρήσει κάποιος ν’ αναδείξει το «σημείο- κλειδί» της τετραετούς πολιτικής Τσίπρα, αυτό βρίσκεται στη συνθήκη των Πρεσπών. Όχι μόνο στο περιεχόμενό της, αλλά στην πολιτική που εξυφάνθηκε και υλοποιήθηκε. Η υπόθεση «Πρέσπες» χρησιμοποιήθηκε από τον Τσίπρα ως το μέσο για να γίνει αποδεκτός στον ξένο παράγοντα με σοβαρότατο εθνικό και μεταρρυθμιστικό κόστος. Γράφει ο Γιώργος Φλωρίδης.\nΤο διάστημα απομένει μέχρι τις εκλογές, δεν θα είναι απλώς η φάση της αποδρομής, αλλά, κυρίως, η φάση της πλήρους αποκάλυψης του σκοτεινού και ανήθικου πολιτικού χαρακτήρα των κυβερνώντων. Γράφει ο Γιώργος Φλωρίδης.\nΓια τον ρόλο της βίας στην κοινωνική εξέλιξη έχουν γραφτεί πολλά κι από πολλούς. Είναι γεγονός ότι μεγάλο μέρος της βίας έχει τις ρίζες του στις ανισότητες και τα προβλήματα της ζωής των ανθρώπων, αλλά αυτό σε καμία περίπτωση δεν καθαγιάζει τη βία ως μέσο επίλυσης των κοινωνικών διαφορών. Γράφει ο Γιώργος Φλωρίδης.\n«Ώρα Αποφάσεων»: Εντυπωσιακή συγκέντρωση και στην Πάτρα!\nΚυριακή 05 Φεβρουαρίου 2017, 14:37\nΣτη εκδήλωση τονίστηκε πως η Ελλάδα για να βγει από την κρίση χρειάζεται ριζικές αλλαγές στο πολιτικό σύστημα, στο παραγωγικό μοντέλο και στην κοινωνική πολιτική, με πρωταρχικό στόχο την ισότιμη συμμετοχή στον πυρήνα της Ε.Ε.\nΠρεμιέρα με πολύ κόσμο στην πρώτη εκδήλωση της πρωτοβουλίας Ραγκούση-Διαμαντοπούλου-Φλωρίδη\nΚυριακή 15 Ιανουαρίου 2017, 17:03\nΟ κομματικός διάλογος που παρακολουθούμε όλοι είναι ένας δημόσιος διάλογος από το παρελθόν. Σύγκρουση στη σύγκρουση, πόλεμος στον πόλεμο χωρίς ουσία, επισήμανε η Αννα Διαμαντοπούλου.\nΤρίτη 23 Φεβρουαρίου 2016, 00:52\nΠώς μπορεί μια χώρα που έχει τόσο μεγάλη ανάγκη εθνικής αγροτικής πολιτικής να αλλάζει –κατά μέσο όρο– μόλις κάθε 14 με 16 μήνες υπουργό Γεωργίας καθ' όλη τη διάρκεια της μεταπολίτευσης; Πώς είναι δυνατόν να υπάρξει ορθολογική αγροτική ανάπτυξη, όταν το 50% των επιδοτήσεων κατευθύνεται στο 10% των αγροτών;


Η ταχεία επιδείνωση του καιρού - συστάσεις για επικίνδυνα φαινόμενα 2022 | socialcity.com.cy\nHome » Top News » Η ταχεία επιδείνωση του καιρού – συστάσεις για επικίνδυνα φαινόμενα\nΟ καλός καιρός τις τελευταίες ημέρες θα υποχωρήσει σε καταιγίδες και θερμοκρασίες ψύξης από αύριο, Κυριακή έως Τετάρτη 17 Ιανουαρίου.\nΣτη δυτική Ελλάδα, τη Θράκη, το ανατολικό Αιγαίο και σταδιακά στην υπόλοιπη χώρα, τοπικές βροχές και καταιγίδες θα εμφανιστούν κυρίως στα δυτικά και χιόνι θα πέσει στα ηπειρωτικά βουνά.\nΟι επιπτώσεις από το μεσημέρι θα είναι σοβαρές σε μέρη στα Ιόνια Νησιά, την Ήπειρο και τη Δυτική Στυρία και προσωρινά το βράδυ στη δυτική Πελοπόννησο.\nΗ θερμοκρασία φτάνει τους 18 ° C και οι άνεμοι φυσούν 4 έως 8 ° Bft.\nΟ καιρός στην Αττική είναι βροχερός από το απόγευμα της Κυριακής με θερμοκρασίες που κυμαίνονται από 7 έως 16 βαθμούς και ανέμους από 4 έως 7 Μποφόρ.\nΟ καιρός στη Θεσσαλονίκη θα είναι παρόμοιος. Οι θερμοκρασίες κυμαίνονται από 6 έως 15 βαθμούς και οι άνεμοι από 4 έως 7 Μποφόρ.\nΠροειδοποίηση πολιτικής προστασίας για σοβαρά φαινόμενα\nΗ Γενική Γραμματεία Πολιτικής Προστασίας εξέδωσε ισχυρή σύσταση για την αποφυγή περιττών ταξιδιών στην Ήπειρο, τη Δυτική Ελλάδα, τη Δυτική Θεσσαλία και τη Δυτική Κεντρική Ελλάδα.\nΌπως αναφέρεται στο GSP Communications, Μετά το δελτίο της ασυνήθιστης επιδείνωσης του καιρού Εκδόθηκε την Παρασκευή, 22 Ιανουαρίου 2021 από την Εθνική Μετεωρολογική Υπηρεσία (ΕΜΥ) σχετικά με την επιδείνωση του καιρού τις επόμενες ημέρες λόγω ισχυρών βροχοπτώσεων, καταιγίδων, χιονοπτώσεων και χιονοπτώσεων σε ορισμένα μέρη και του Γενικού Γραμματέα Πολιτικής Προστασίας Βασίλειος Ο Παπαγιώργιος μίλησε επίσης με την Ήπειρο. Δυτική Ελλάδα, Δυτική Θεσσαλία και Δυτική Κεντρική Ελλάδα για να είστε ιδιαίτερα προσεκτικοί και πιστά ακολουθήστε τις ακόλουθες βασικές οδηγίες:\nΑποφύγετε οποιαδήποτε περιττή κίνηση κατά τη διάρκεια δύσκολων καιρικών συνθηκών και ασφαλίστε τις πόρτες και τα παράθυρα σφιχτά, λαμβάνοντας πάντα υπόψη σε περίπτωση χείμαρρου, για να μετακινηθείτε στα υψηλότερα σημεία του σπιτιού.\nΜην διασχίζετε πλημμύρες, ρέματα ή πλημμυρισμένους δρόμους για οποιονδήποτε λόγο, με τα πόδια ή με αυτοκίνητο, εάν βρίσκεστε σε αυτήν την κατάσταση. χωρίς λόγο.\nΣε κάθε περίπτωση, ακολουθήστε τις σχετικές ανακοινώσεις στα μέσα ενημέρωσης και ακολουθήστε τις οδηγίες των αρχών.\nΔείτε λεπτομερείς οδηγίες για:\nΟι πολίτες μπορούν να ενημερωθούν για την εξέλιξη των καιρικών φαινομένων στις τακτικές εκθέσεις καιρού της EMY και στον ιστότοπο της EMY στο www.emy.gr. Για πληροφορίες και ανακοινώσεις σχετικά με την επικρατούσα κατάσταση και την ασφάλεια του οδικού δικτύου λόγω της ροής των υδάτων πλημμύρας σε αυτό, οι πολίτες μπορούν να επισκεφθούν την ιστοσελίδα του ΕΛ.ΑΣ. www.astynomia.gr. Για περισσότερες πληροφορίες και οδηγίες σχετικά με την αυτοπροστασία από ακραίες καιρικές συνθήκες, οι πολίτες μπορούν να επισκεφθούν τον ιστότοπο της Γενικής Γραμματείας Πολιτικής Προστασίας στο www.civilprotection.gr.\nΗ καταιγίδα των νότιων ανέμων θα επικρατήσει τοπικά στις θάλασσες.\nΜέχρι το μεσημέρι της Κυριακής 01/24, ο καιρός θα δείξει προσωρινή βελτίωση σε σχεδόν όλη τη χώρα, με τους ανέμους να εξασθενίζουν προσωρινά.\nΤο δεύτερο κύμα κακού καιρού, το οποίο θα έχει τα ίδια χαρακτηριστικά με το πρώτο, αναμένεται να επηρεάσει τη Δυτική Ελλάδα από το απόγευμα της Κυριακής 01/24 και σταδιακά μέχρι τη Δευτέρα το πρωί 01/25, περίπου σε ολόκληρη τη χώρα.\nΤο τρίτο κύμα κακών καιρικών συνθηκών θα επηρεάσει τη χώρα την Τρίτη 26/01 – Τετάρτη 27/01, και μέχρι στιγμής στοιχεία δείχνουν ότι θα συνοδεύεται από σημαντική πτώση θερμοκρασιών και πιθανώς χιονιού, ακόμη και στη βόρεια Ελλάδα. Με χαμηλή άνοδο.\nΗ Γενική Γραμματεία Πολιτικής Προστασίας συμβουλεύει τους πολίτες να είναι προσεκτικοί και να λαμβάνουν προφυλάξεις για να προστατεύονται από τους κινδύνους που προκύπτουν από την εμφάνιση σοβαρών καιρικών φαινομένων.\nΕιδικότερα, σε περιοχές που Αναμένεται δυνατή βροχή, καταιγίδες ή δυνατοί άνεμοι:\nΑσφαλίστε αντικείμενα που θα μπορούσαν να προκαλέσουν βλάβη ή τραυματισμό εάν ξεπλυθούν σε δύσκολες καιρικές συνθήκες\nΑποφύγετε τη διέλευση χείμαρρων και ρευμάτων, με τα πόδια ή με αυτοκίνητο, κατά τη διάρκεια καταιγίδων και βροχών, αλλά και για αρκετές ώρες μετά το τέλος της εκδήλωσης\nΑποφύγετε τις εργασίες και τις επιτόπιες δραστηριότητες στη θάλασσα και στις παράκτιες περιοχές κατά τη διάρκεια κακοκαιρίας (κίνδυνος κεραυνού).\nΑποφύγετε να πηγαίνετε κάτω από μεγάλα δέντρα, κάτω από κρεμαστές πινακίδες και γενικά σε περιοχές όπου ελαφριά αντικείμενα (όπως γλάστρες, σπασμένα γυαλιά κ.λπ.) μπορούν να εκραγούν και να πέσουν στο έδαφος (για παράδειγμα κάτω από τα μπαλκόνια).\nΤηρείτε ειλικρινά τις οδηγίες των αρμόδιων τοπικών αρχών, όπως η κυκλοφορία κ.λπ.\nΕπίσης στις περιοχές που Αναμένεται χιόνι και παγετός:\nΕάν πρόκειται να ταξιδέψουν με αυτοκίνητο:\nΕλέγξτε τις καιρικές συνθήκες και τις συνθήκες του οδικού δικτύου\nΈχουν αντιολισθητικές αλυσίδες και γεμάτη δεξαμενή στο αυτοκίνητό τους\nΓια ταξίδια, εάν είναι απαραίτητο, και κατά προτίμηση κατά τη διάρκεια της ημέρας, προτιμώντας τους κύριους δρόμους\nΓια να ενημερώσουν τους συγγενείς τους για την πορεία που θα ακολουθήσουν\nΑλλάξτε το πρόγραμμα ταξιδιού τους για να αποφύγετε την επίθεση του καιρού\nΤηρώντας με ειλικρίνεια τις οδηγίες των τοπικά αρμόδιων αρχών, όπως η κυκλοφορία κ.λπ.\nΑν κινήθηκαν με τα πόδια :\nΦορέστε πολλά στρώματα ελαφρού ρουχισμού αντί για βαριά ρούχα και φορέστε κατάλληλα υποδήματα για να αποφύγετε τραυματισμούς που προκαλούνται από ολίσθηση.\nΑποφύγετε περιττές κινήσεις κατά τη διάρκεια ακραίων γεγονότων (έντονες χιονοπτώσεις, παγετός)\nCosmote "Goes Crazy": Παρακολουθήστε τις εκπληκτικές εκπτώσεις που ανακοινώθηκαν\nCoronaius: Τα «σύννεφα» για τον εμβολιασμό της Ευρωπαϊκής Ένωσης - σενάρια ασυλίας κοπαδιών για ... 2024


Τα παλιά (και άχρηστα) νέα της Google Street View για τα Τρίκαλα – ΤΡΙΚΚΗPress – Τα νέα των Τρικάλων\nΤα παλιά (και άχρηστα) νέα της Google Street View για τα Τρίκαλα Reviewed by Momizat on Ιούν 06 . [caption id="attachment_25438" align="aligncenter" width="640"] Αυτή ειναι η πιο κοντινή σε Φρούριο φωτό[/caption] Χωρίς καμία χρησιμότητα και με παρωχημ [caption id="attachment_25438" align="aligncenter" width="640"] Αυτή ειναι η πιο κοντινή σε Φρούριο φωτό[/caption] Χωρίς καμία χρησιμότητα και με παρωχημ Rating: 0\nΤα παλιά (και άχρηστα) νέα της Google Street View για τα Τρίκαλα\nΔημοσιεύτηκε στις: 06 Ιουνίου, 2014 στην κατηγορία: ΤΡΙΚΑΛΑ | σχόλια : 2\nΑυτή ειναι η πιο κοντινή σε Φρούριο φωτό\nΧωρίς καμία χρησιμότητα και με παρωχημένες φωτογραφικές λήψεις για τα Τρίκαλα, διαφημίστηκε το πρόγραμμα Street View της Google.\nΦωτογραφίες του Νοέμβρη του 2011 που δεν δείχνουν τίποτε, παρά μόνο άδειους δρόμους και αυτοκίνητα σταθμευμένα. Μια σαφώς άχρηστη παρουσίαση δρόμων της πόλης, χωρίς καμία αναφορά σε ένα, έστω, μνημείο της.\nΤότε, τον Νοέμβριο, είχαμε ακολουθήσει για λίγο το αυτοκίνητο της παγκόσμιας εταιρίας, καθώς δεν είχε διευκρινιστεί ακόμη, αν και πότε θα χρησιμοποιούνταν τα στοιχεία και οι φωτογραφίες. Εξάλλου, πολλοί είχαν ήδη εκφράσει τις αμφιβολίες τους, για το κατά πόσο η ελεύθερη φωτογράφιση από ένα ιδιωτικό φορέα, δημόσιων χώρων και η ανάρτησή τους σε παγκόσμια θέα, παραβίαζε τα προσωπικά δεδομένα. Δόθηκαν πολλές μάχες και τελικά η εταιρία αναγκάστηκε να θολώνει τους αριθμούς αυτοκινήτων και να μην εμφανίζει πρόσωπα. Βεβαίως, αν κάποιος δει αναλυτικά και προσεκτικά τις λήψεις για τα Τρίκαλα, μπορεί να βρει μέχρι και γνωστούς του… Δυστυχώς, όποιες κι αν είναι οι προφυλάξεις, σε μια τέτοια παρουσίαση είναι τουλάχιστον αδύνατον να μην εμφανιστούν κάποια στοιχεία που, ποιος ξέρει πού και από ποιον μπορούν να χρησιμοποιηθούν.\nΤαυτοχρόνως, το δήθεν ωφέλιμο της δημοσιοποίησης, το «εργαλείο διαφήμισης του αρχαιολογικού πλούτου της χώρας μας», όπως έσπευσε περιχαρής να δηλώσει ο υπουργός Πολιτισμού, είναι τουλάχιστον υποτιμητικό της Παιδείας. Αν περιμέναμε ως χώρα, από μια εταιρία («άξιο συνεργάτη», τη χαρακτήρισε ο υπουργός!) να αναδείξει και να διαφημίσει τις αρχαιολογικές μας αξίες, θα ήμασταν ή εντελώς ανόητοι που δεν θα τα είχαμε αναδείξει μόνοι μας ή εντελώς ανιστόρητοι (άλλο θέμα,, το κατά πόσο το κράτος ασχολείται στα σοβαρά με αυτά). Και δεν θα είχαμε, φυσικά, καμία ουσιαστική μορφή Παιδείας, σε κανένα επίπεδο.\nΤο πρόγραμμα δεν έχει επιτύχει ούτε έναν στόχο του στα Τρίκαλα:\n– οι φωτογραφίες είναι παμπάλαιες (η κεντρική που δείχνουμε, απεικονίζει ένα περίπτερο που έχει κλείσει εδώ και δυο χρόνια)\n– οι περιοχές ανάδειξης είναι εξαιρετικά περιορισμένες\n– δεν υπάρχει ούτε ένα μνημείο της πόλης που να προβάλλεται – αναδεικνύεται\nΠού είναι, η ανάδειξη του αρχαιολογικού πλούτου του Ασκληπιείου Τρικάλων; Του βιομηχανικού μνημείου του μύλου Ματσόπουλου; Του Φρουρίου; Του Βαρουσίου;\nΓια την ακρίβεια, υπάρχουν φωτογραφίες, αλλά ουδείς ξέρει, ποιο είναι τι…\nΜόνο υπό αυτή τη λήψη μπορεί κάποιος να “δει” το Ασκληπιείο\nΤο πρόγραμμα είναι μια πολύ καλή διαφημιστική καμπάνια για την ίδια την εταιρία. Το ότι μερικοί θεωρούν ότι αναδεικνύεται κάθε πόλη, είναι θέμα του τι αντιλαμβάνεται κανείς ως ανάδειξη.\nΤο ότι, όμως, αυτό μπορεί να χρησιμοποιηθεί ΜΟΝΟ για διαφήμιση, είναι ένα σαφές στοιχείο.\nΑρχίστε από εδώ η περιήγηση\n10 Ιουνίου 2014 στις 15:25\n-δεν υπάρχει ούτε ένα μνημείο της πόλης που να προβάλλεται – αναδεικνύεται\nΚαλά ρε παιδιά, τι το περάσατε το Street View? Τουριστικό οδηγό? Αυτοί απλά οδηγάνε γύρω-γύρω, τραβάνε φωτογραφίες και τις ανεβάζουν. Όχι μόνο στα Τρίκαλα δεν αναδείξουν μνημεία και αξιοθέατα, αλλά και στη Νέα Υόρκη να πας στο Google Maps δεν θα σου πει τίποτα.\nΤέλος, τι προσωπικά δεδομένα να παραβιάσουν? Αν σε ενοχλεί που φαίνεται το σπίτι σου, μπορείς να τους στείλεις ένα email να το θολώσουν.\nΑυτό θα έπρεπε να ληφθεί θετικά από την πόλη, αλλά ως συνήθως, βρήκαμε κάτι για να γκρινιάζουμε πάλι.\n11 Ιουνίου 2014 στις 02:59\nΠροβολή σημαίνει ανάδειξη. Αν ως ανάδειξη θεωρούνται οι φωτογραφίες άδειων δρόμων, τότε προφανώς δεν υπάρχει όμοια αντίληψη για το τι σημαίνει ανάδειξη. Προτείνω να βρεθεί ΕΝΑ μόνο σημείο προβολής της πόλης. Εκτός αν ως τέτοιο θεωρείται ένας οποισδήποτε τυχαίος δρόμος.οσο για το αν είναι τυριστικός οδηγός ή όχι, ας ρίξετε μια ματιά στις οδηγίες για το πρότζεκτ. Εκεί λέει ξεκάθαρα:\n“Επιλεγμένοι τουριστικοί οργανισμοί, μη κερδοσκοπικοί οργανισμοί και άλλοι φορείς μπορούν να δανειστούν πλέον τον εξοπλισμό Trekker για να μας βοηθήσουν να συγκεντρώσουμε προβολές από απομακρυσμένα και μοναδικά μέρη”.\nΕπίσης: “Εάν διαχειρίζεστε ένα μεγάλο ακίνητο, όπως πανεπιστήμιο, γήπεδο, εμπορικό κέντρο ή πάρκο, ζητήστε να σας επισκεφτεί η ομάδα Street View – κανένα μέρος δεν είναι πολύ μεγάλο για μας”.\nΚαι τέλος: “Από εστιατόρια και γυμναστήρια μέχρι γραφεία και ακόμη περισσότερα: Φέρτε την επιχείρησή σας στους Χάρτες Google με το δίκτυο Αξιόπιστων φωτογράφων Google”.\nΑυτό δεν είναι προβολή; Είναι τυχαίες φωτογραφίες; Γι’ αυτό αναφερόμαστε συγκεκριμένο στο πρόγραμμα διαφήμισης της εταιρίας. Ουσιαστικά “πιέζουν” να διαφημιστεί σε αυτό ο οποιοσδήποτε. Δηλαδή, για παράδειγμα, ο Δήμος Τρικκαίων να διαφημίσει το Ασκληπιείο. Επομένως, πρόκειται για καθαρή διαφήμιση.\nΟσο για τα προσωπικά δεδομένα, το “τυράκι” είναι η βελτίωση με ένα email. Πόσοι θα βρουν τον εαυτό τους σε μια τυχαία φωτογραφία και θα ζητήσουν διόρθωση; (Δεν αναφερθήκαμε στα σπίτια και απορούμε, πώς προέκυψε αυτό).


Τέλος τα τραγούδια του Michael Jackson από το BBC 2 - Pepper 96.6 FM\nΤέλος τα τραγούδια του Michael Jackson από το BBC 2\nΛόγω Leaving Neverland\nΣτοπ από το BBC2 στη μουσική του Μάικλ Τζάκσον λόγω του ντοκιμαντέρ «Leaving Neverland» που φιλοξενεί καταγγελίες για παιδεραστία του άλλοτε «βασιλιά» της ποπ.\nΣύμφωνα με δημοσίευμα των Sunday Times οι ακροατές του βρετανικού ραδιοφωνικού σταθμού BBC Radio2 δεν θα ακούν πλέον τραγούδια του Τζάκσον, λόγω των σοκαριστικών ισχυρισμών στο ντοκιμαντέρ «Leaving Neverland», το πρώτο μέρος του οποίου προβλήθηκε την Κυριακή 3 Μαρτίου από το HBO.\nΗ οικογένεια του Τζάκσον πάντως αρνείται τους ισχυρισμούς που διατυπώνονται στο «Leaving Neverland» και το ίδρυμα που διαχειρίζεται την περιουσία ανακοίνωσε νομικές ενέργειες εναντίον του τηλεοπτικού σταθμού HBO.\nΚαι νέα ταινία για τον Τσάκσον, από το BBC\nΣτο μεταξύ, το BBC ανακοίνωσε ότι ετοιμάζει τη δική του ταινία για τον εκλιπόντα ποπ σταρ, που θα παρουσιαστεί αργότερα φέτος. Η ταινία με τίτλο «Michael Jackson: The Rise and Fall» (Μάικλ Τζάκσον: Η άνοδος και η πτώση) θα ρίξει φως στη ζωή και την καριέρα του τραγουδιστή.


Τρίτη, 17 Μαϊου 2022 11:32:32 ΠΜ\nΑρχική›Ειδήσεις›Επιχειρήσεις›Βιομηχανία›Ευ.Μυτιληναίος: Η...συνταγή ανάπτυξης και οι προβλέψεις για την κρίση ενέργειας\nΕυ.Μυτιληναίος: Η...συνταγή ανάπτυξης και οι προβλέψεις για την κρίση ενέργειας Κύριο\n10:58 - 28 Ιαν 2022 | ΒΙΟΜΗΧΑΝΙΑ\nΤην πρόβλεψη ότι η κερδοφορία της Mytilineos το 2022 θα ανέλθει στα 260 εκατ. ευρώ κατέθεσε μιλώντας χτες, στους αναλυτές ο πρόεδρος και διευθύνων σύμβουλος της εταιρείας, κ. Ευάγγελος Μυτιληναίος.\n«Το περιβάλλον παραμένει ρευστό, ωστόσο αν δεν υπάρξουν άλλα γεγονότα, τότε επιβεβαιώνω την πρόβλεψη για διπλασιασμό των κερδών το 2022 σε σχέση με το 2020, δηλαδή 260 εκατ. ευρώ. Μάλιστα, εργαζόμαστε όλοι ακόμα και για να ξεπεράσουμε αυτό το ποσό. Σε κάθε περίπτωση, το 2022 αναμένεται να είναι πιο επιτυχημένο από το 2021» ανέφερε ο πρόεδρος και διευθύνων σύμβουλος του ομίλου Mytilineos Ευάγγελος Μυτιληναίος υπογραμμίζοντας πως «οι εταιρείες είναι είτε growth είτε value stock. Growth είναι εταιρείες που επανεπενδύουν τα κέρδη τους, αναπτύσσονται συνέχεια και ταχέως, ενώ stock value είναι εκείνες χαμηλότερου ρίσκου, που δίνουν μέρισμα στους μετόχους τους, σαν να έχεις ομόλογο που σου αποφέρει συνεχώς απόδοση και δεν χάνει την αξία του. Ο όμιλός μας, έχει καταστεί πλέον ο ιδανικός συνδυασμός εταιρείας αξίας αλλά και ανάπτυξης, γεγονός ασύνηθες και σπάνιο για τις παγκόσμιες αγορές».\nΣχολιάζοντας, την ενεργειακή κρίση διεθνώς, ένα θέμα στο οποίο έχει εστιάσει με δημόσιες παρεμβάσεις που κάνουν αίσθηση, ο κ. Μυτιληναίος, τόνισε πως «στην ενέργεια, η χρονιά ήταν γεμάτη προκλήσεις και το μέλλον θα έχει αναταράξεις. Η πράσινη μετάβαση θα είναι ακριβή και θα διαρκέσει αρκετά. Μόνο οι εταιρείες που θα μπορούν να ανταπεξέλθουν των δυσκολιών θα επιβιώσουν και η Μυτιληναίος απέδειξε ότι μπορεί να τα καταφέρει».\nΤα «όπλα» της εταιρίας\nΣτα συγκριτικά πλεονεκτήματα της εταιρίας, που όπως αναφέρει η διοίκηση, δίνουν ώθηση στην ανοδική της πορείας, συγκαταλέγονται η εμπειρία και τεχνογνωσία σε κατασκευή και λειτουργία μεγάλων ενεργειακών υποδομών. Όπως τονίζεται ως ενιαία εταιρεία Mytilineos έχει και το απαραίτητο μέγεθος για να διεκδικήσει μεγάλα έργα. Η ζήτηση αερίου κατά τη διάρκεια της πράσινης μετάβασης θα αυξηθεί. Οι υποδομές φυσικού αερίου και ειδικά τα CCGTs θα είναι οι πιο σημαντικές και ήδη υπάρχει ανάγκη ακόμα και σε χώρες της Δυτικής Ευρώπης.\nΑναφορικά με την ενεργειακή κρίση και την επίδρασή της στη μεταλλουργική δραστηριότητα της εταιρείας, ο κ. Mytilineos επισήμανε πως «παρά την κρίση και το γεγονός ότι πολλά εργοστάσια στην Ευρώπη κλείνουν λόγω του ενεργειακού κόστους, θωρακιζόμαστε και παραμένουμε αποτελεσματικοί».\nΣτο RSD, ανέφερε, χωρίζουμε τη δραστηριότητά μας σε δύο σκέλη: Σε αυτά τα έργα που παραμένουν στο portfolio της εταιρείας και βρίσκονται στην Ελλάδα και στην Ιταλία (εξετάζονται και τα Βαλκάνια) και στην πώληση έργων, όταν τα περιθώρια κέρδους είναι καλά. Μέχρι στιγμής οι πωλήσεις έργων μας ήταν πολύ ικανοποιητικές, τόνισε.\nΣτη μεταλλουργία, οι τιμές φαίνεται ότι θα είναι υψηλές και τα επόμενα χρόνια, όπως προέβλεψε ο κ. Μυτιληναίος. «Κινούμαστε πάντα με σύνεση, ενώ επενδύουμε σημαντικά στην παραγωγή ανακυκλωμένου αλουμινίου. Παράλληλα, είμαστε πολύ κοντά στο FID για το νέο εργοστάσιο αλουμίνας», σημείωσε.\nΑναφορικά με τις επιδόσεις του ομίλου στον τομέα των ESG κριτηρίων (Περιβάλλον, Κοινωνία, Εταιρική Διακυβέρνηση), ο κ. Μυτιληναίος επεσήμανε πως «απολαμβάνουμε υψηλές διακρίσεις σε επίπεδο ESG. Ωστόσο θα πρέπει να υπάρξει ένα κοινό πλαίσιο μέτρησης σε παγκόσμιο επίπεδο και αυτό θα βοηθήσει επιχειρήσεις και επενδυτές». Επίσης τόνισε πως το SES επενδύει σε έργα βιώσιμης ανάπτυξης όπως τα energy from waste (Protos) αλλά και αυτά που έχουν να κάνουν με solid & waste management, μέσω της θυγατρικής Zeologic. Ως προς το πρώτο σκέλος, η εταιρεία έχει ήδη προχωρήσει σε νέες συμφωνίες οι οποίες είναι της τάξεως του μισού δισ. ευρώ.\nΡεκόρ μεγεθών το 2021\nΥπενθυμίζεται ότι ο όμιλος Mytilineos ανακοίνωσε ότι ο κύκλος εργασιών, σε μια χρονιά κρίσης και πανδημίας ενισχύθηκε κατά 40%, ενώ, παράλληλα, τα καθαρά κέρδη αυξήθηκαν κατά 26% και τα κέρδη προ φόρων, τόκων και αποσβέσεων (EBITDA) αυξήθηκαν κατά 14%. Η εταιρεία προχωρά στη διανομή μερίσματος 0,42 ευρώ ανά μετοχή, αυξημένο κατά 10,4% σε σύγκριση με το 2020. Πρόκειται ουσιαστικά για επιδόσεις ρεκόρ που αποτελούν «βατήρα» για διπλασιασμό της καθαρής κερδοφορίας, φέτος σε σχέση με το 2020.\nΠιο αναλυτικά, τα καθαρά κέρδη διαμορφώθηκαν σε 162 εκατ. ευρώ έναντι 129 εκατ. το 2020, ενώ τα κέρδη ανά μετοχή διαμορφώθηκαν σε 1,193 ευρώ, αυξημένα κατά 31% σε σύγκριση με το προηγούμενο έτος. Ο τζίρος της Mytilineos εκτοξεύτηκε στα 2,664 δισ. ευρώ έναντι 1,899 δισ. ευρώ το 2020, ενώ τα κέρδη προ φόρων, τόκων και αποσβέσεων (EBITDA) ανήλθαν σε 359 εκατ. ευρώ, έναντι 315 εκατ. ευρώ το προηγούμενο έτος.\nΟ καθαρός δανεισμός διαμορφώθηκε στα 803 εκατ. ευρώ με το δείκτη μόχλευσης (Καθαρός Δανεισμός / EBITDA) να διαμορφώνεται στο 2,2x. Και αυτό, τη χρονιά με το υψηλότερο κόστος επενδύσεων, κατά την οποία πολύ σημαντικές επενδύσεις είτε ολοκληρώνονται είτε βρίσκονται σε πλήρη εξέλιξη.\nΟ Τομέας Ηλεκτρικής Ενέργειας & Φυσικού Αερίου που κατέγραψε κύκλο εργασιών 1,261 δισ. ευρώ, που αντιστοιχεί σε 47,3% του συνολικού κύκλου εργασιών, σημειώνοντας αύξηση κατά +36% σε σχέση με το προηγούμενο έτος.\nΤα Κέρδη προ Φόρων, Τόκων και Αποσβέσεων, διαμορφώθηκαν στα 147 εκατ. ευρώ παραμένοντας σε συγκρίσιμα επίπεδα με το 2020 (157 εκατ.), παρά τη μειωμένη λειτουργία λόγω προγραμματισμένης συντήρησης του σταθμού Korinthos Power, η οποία εάν δεν είχε λάβει χώρα θα ενίσχυε το EBITDA του 2021 κατά 15 εκατ. ευρώ.\nΟ Τομέας Μεταλλουργίας το 2021 κατέγραψε κύκλο εργασιών 668 εκατ. ευρώ που αντιστοιχεί σε 25,1% του συνολικού κύκλου εργασιών, έναντι 537 εκατ. το 2020. Τα Κέρδη προ Φόρων, Τόκων και Αποσβέσεων (EBITDA) διαμορφώθηκαν σε 159 εκατ. έναντι 149 εκατ. το προηγούμενο έτος.\nΟ Τομέας Ανάπτυξης Ανανεώσιμων Πηγών & Αποθήκευσης Ενέργειας βελτίωσε αισθητά την απόδοση του σε σχέση με το 2020, δείχνοντας τις αναπτυξιακές του προοπτικές. Συγκεκριμένα, ο συγκεκριμένος τομέας κατέγραψε στη χρήση του 2021 κύκλο εργασιών 365 εκατ. ευρώ που αντιστοιχεί σε 13,7% του συνολικού κύκλου εργασιών, έναντι 263 εκατ. το 2020. Τα Κέρδη Προ Φόρων, Τόκων και Αποσβέσεων (EBITDA), διαμορφώθηκαν σε 21 εκατ. ευρώ έναντι 15 εκατ., το 2020 σημειώνοντας άνοδο κατά 41%.\nΤο 2021 σηματοδότησε την ουσιαστική επανεκκίνηση του Τομέα Έργων Βιώσιμης Ανάπτυξης, που επέστρεψε σε κερδοφορία, έπειτα από ένα έτος με σημαντικές προκλήσεις εξαιτίας της πανδημίας αλλά και με τη νέα στρατηγική εστίαση σε έργα που προάγουν την Ενεργειακή Μετάβαση και τη Βιωσιμότητα. Συγκεκριμένα, ο κύκλος εργασιών ανήλθε στα 370 εκατ. ευρώ, σημειώνοντας αύξηση κατά 116% σε σχέση με το 2020, ενώ τα EBITDA ανήλθαν στα 34 εκατ. έναντι ζημιών 2 εκατ. το 2020.


Αγνωστα ιπτάμενα αντικείμενα πάνω από το κτήριο του BBC στο Λονδίνο! - kalymniansvoice.com\nΤρίτη, 28 Ιουν 2011 - 16:07:22\nΟπως αναφέρει η εφημερίδα Daily Mail, παρόλο που η εμφάνιση έγινε πάνω από ένα κτήριο του τηλεοπτικού δικτύου BBC, την παρουσία των «διαγαλαξιακών» ταξιδιωτών κατέγραψε η κάμερα ενός ερασιτέχνη. "Το βίντεο ανέβηκε αρχικάστο YouTube από τον 31χρονο χρήστη με το ψευδώνυμο alymc01. Κυκλοφόρησε όμως ευρέως στο διαδίκτυο από έναν χρήστη που ονομάζεται EllasVirgo, ο οποίος στο προφίλ το, περιγράφει τον εαυτό του ως έναν αγρότης από την Αυστραλία". Στις προσωπικές του πάντως πληροφορίες, δίπλα από την "Χώρα", διαβάζουμε "Ελλάδα"!\nΠηγές: www.newsbomb.gr, Daily Mail


Το θολό τοπίο με την ξεκάθαρη ματιά.: Αύγουστος...\nΜπήκε ο Αύγουστος και...\nη πλανεύτρα, η θάλασσα μας καλεί όλο και πιο πολύ...\nώρα για βαρκάδες...\n"Και κλείνοντας, θα θυμίσω στον εαυτό μου, και σ' όλους εμάς τους διαμαρτυρόμενους που αφήνουμε τις στιγμές της ζωής να μας φύγουνε,\nγια το τίποτα, αυτούς τους θαυμάσιους στίχους του Χατζή.\n'Αφού είμαι άνθρωπος κι εγώ τον κόσμο πώς ν`αλλάξω, αφού κι εγώ γκρεμίζω, ότι κι αν φτιάξω!'"\nΑς επωφεληθούμε από κάθε στιγμή ξεκούρασης και ανάτασης για να έχουμε το κουράγιο να αντιμετωπίσουμε την καθημερινότητα.\nΕτικέτες αισθήματα, αναμνήσεις, καλοκαίρι, φιλία\nTheodosia 2 Αυγούστου 2011 - 11:22 π.μ.\nΑχ ελλάδα σ`αγαπώ... Αχ Αρτέμιδα σε λατρεύω.\nΤι έκπληξη ήταν αυτή φιλενάδα;\nΘέλω βαρκάδα εδώ και τώρα πές στο τομάρι, την οικόσιτη αρκούδα.\nIdea Studio 3 Αυγούστου 2011 - 1:43 π.μ.\nΑχ, φιλενάδα...και εγώ!!\nΕυτυχώς που δεν σου απάντησα το μεσημέρι...\nΤότε το πρόγραμμα έλεγε βαρκάδα και ξέρεις με πόση λαχτάρα το θέλαμε όλοι...\nΜα ο καιρός δεν είχε τα ίδια σχέδια και σήκωσε μπουρίνι και...κάτσαμε να κοιτάμε την θάλασσα για να μη φτάσουμε πάλι στο σημείο να είμαστε αγκαλιασμένες, τυλιγμένες στις πετσέτες και να φωνάζουμε "Μήμη, προσοχή, θα βραχούν τα κινητά!!"...\nτο καλοκαίρι είναι μεγάλο!!\nSummertime Blues 6 Αυγούστου 2011 - 3:48 μ.μ.\nΚαλημέρα. Με την πρώτη ευκαιρία το χρωστάμε στον εαυτό μας να γεμίζουμε τις μπαταρίες μας. Ελπίζω να περνάτε καλά με μπανάκια κι απ' όλα. Έμεινα στην πόλη δυστυχώς φέτος και πολύ το σκέφτομαι πως να κάνω καμιά ραδιουργία να ξεκλέψω ένα ΣΚ τουλάχιστον.\nΣεις που περνάτε καλύτερα, γράψτε μας μια καλοκαιρινή ιστορία! Να χουμε να διαβάζουμε κι εμείς οι ταμπουρωμένοι!!\nIdea Studio 6 Αυγούστου 2011 - 8:51 μ.μ.\nΜη νομίζεις και εμείς καλομελετάμε...\nΑναπολούμε τα περσινά και ελπίζουμε για εφέτος, που ακόμη μόνο σε "συνοπτικές" βουτιές/βαπτίσματα έχουμε αναγκαστεί να αρκεστούμε.\nΚάθε ΣΚ προγραμματίζουμε βαρκάδα αλλά όλο και κάτι "φταίει".\nΟι δυο φιλενάδες έχουμε πέσει με τα μούτρα στην δουλειά -"μεροδούλι/μεροφάι" και έχουμε χάσει τις καθημερινές.\nΕλπίζουμε αύριο να ευοδωθούν τα σχέδιά μας, αν και ο καιρός δεν έχει κέφια!\nΈτσι μην αισθάνεσαι άσχημα. Τουλάχιστον εσύ είσαι στην πόλη. Ξέρεις πως είναι να είσαι δίπλα στην θάλασσα και να μην μπορείς να την χαρείς;\nSummertime Blues 7 Αυγούστου 2011 - 3:50 μ.μ.\n<κι εγώ στο ίδιο -που λέει ο λόγος- παραθαλάσσιο καζάνι βράζω. Έχει παραλίες εδώ μπολικούτσικες. Αλλά τι να γίνει! Ευτυχώς υπάρχει ένα θερινό σινεμά με ωραίο αφιέρωμα στο Γαλλικό κινηματογράφο και κάνω άλλου είδους βουτιές..


Σοβιετία α λα γκρέκα | Η ΚΑΘΗΜΕΡΙΝΗ\n19.10.2016 • 15:58\nΑβυσσος η ψυχή του ανθρώπου. Ζητώ συγγνώμη για την όχι και τόσο πρωτότυπη εισαγωγή, όμως η κοινοτοπία της ελληνικής ζωής δεν μου επιτρέπει και πολλά. Η αβυσσαλέα, λοιπόν, ψυχή του ανθρώπου δεν τον αφήνει να ησυχάσει. Πότε τον πονοκεφαλιάζει με κάνα απωθημένο οιδιπόδειο, πότε τον ταλανίζει με υστερικό βήχα όπως την Αννα του Φρόιντ και πότε τον εμποδίζει να κρυφτεί, όπως η ουρά που ξέχασε ο γάτος και εξέχει από την κρυψώνα του. Ετσι και με τον κ. Τσακίρη, πρόεδρο, διοικητή και δεν ξέρω τι άλλο του «εθνικοπατριωτικού μορφώματος» που ακούει στο όνομα ΟΑΕΕ – ένα από τα χιλιάδες αρκτικόλεξα που καταδυναστεύουν τον δημόσιο βίο μας. Του ξέφυγε, λοιπόν, εκείνο το «όσοι δεν έχετε να πληρώσετε να φύγετε να πάτε αλλού», με άλλα λόγια «έξω από την ιδιοκτησία μου, τη χώρα μου». Αντελήφθη το χονδροειδές της διατυπώσεως, για να το πω ευγενικά, τη διέψευσε και πήγε να το διορθώσει.\nΗθελε να πει, εξήγησε, ότι: «Η ικμάδα, η ζωηράδα και η ευρηματικότητα των Ελλήνων δεν θα πρέπει να εξαντλούνται σε τρόπους εισφοροδιαφυγής και φοροδιαφυγής αλλά προς όφελος της ανάπτυξης της εγχώριας οικονομίας». Και το έκανε χειρότερο, με άλλα λόγια. Τι να πρωτοθαυμάσεις; Το θάρρος –ως γνωστόν, παρά τοις αρχαίοις λεγόταν και θράσος– του ανδρός ο οποίος με τον δείκτη της δεξιάς προτεταμένο δίνει οδηγίες στους θαλασσοδαρμένους πελάτες του, υπονοώντας ότι αυτός ξέρει πώς θα αναπτυχθεί η εγχώρια οικονομία; Αν το ήξερε πάντως δεν θα ήταν δημόσιος υπάλληλος. Την ταύτιση της ανάπτυξης με την καταβολή των εισφορών; Ή μήπως το θλιβερό μοτίβο της κρίσης, αυτό που λανσάρισε ο πρίγκιψ Γεώργιος των Παπανδρέου ο μικρός; Οτι, δηλαδή, για την πτώχευση φταίνε η φοροδιαφυγή και η εισφοροδιαφυγή; Ο κ. Τσακίρης συμπύκνωσε σε μερικές μόνον λέξεις τις αρχές της Σοβιετίας α λα γκρέκα.\nΣε αντίθεση με τη Σοβιετία, στις δημοκρατικές κοινωνίες η κοινωνική ασφάλιση, όπως και η φορολογία, είναι ένα συμβόλαιο που υπογράφει ο πολίτης με το κράτος. Πληρώνει για να έχει ιατρική περίθαλψη και σύνταξη. Οταν ο πολίτης αθετήσει το συμβόλαιο, έχει αστικές και ποινικές ευθύνες. Οταν όμως τις αθετήσει το κράτος, τι γίνεται; Οταν ο πολίτης ξέρει πως αν χρειαστεί να νοσηλευθεί και στηριχθεί μόνο στη βοήθεια του ασφαλιστικού του ταμείου δεν θα καταφέρει να νοσηλευθεί, τι κάνει; Εξοικονομεί χρήματα για την κακιά την ώρα. Και από πού τα εξοικονομεί; Μα από τις εισφορές, που ούτως ή άλλως ούτε σύνταξη πρόκειται να του δώσουν. Τη φορολογική, κοινώς κοινωνική, συνείδηση καμιά αστυνομία και κανένα δικαστήριο δεν μπορεί να τη δημιουργήσει. Μόνον ο αλληλοσεβασμός, ανάμεσα στο Δημόσιο και στον πολίτη, αυτός που λείπει από τους προπετείς υπαλλήλους του τύπου Τσακίρη. Σιγά μην τον νοιάζει η κοινωνική συνείδηση. «Τα μισθά μου και να φεύγω» που έλεγε και η Σαπφώ Νοταρά.\nΣτον Γκιούλιβερ, ο Σουίφτ λέει ότι θα έπρεπε να τιμωρούνται οι παραβάτες, αλλά να επιβραβεύονται οι συνεπείς, όπως έκαναν οι Λιλιπούτειοι, αν θυμάμαι καλά. Εδώ οι συνεπείς όχι μόνον δεν επιβραβεύονται αλλά τιμωρούνται διά της αμελείας και της ανικανότητας του παραπληγικού κράτους. Ούτε τη Σοβιετία δεν μπορούν να μιμηθούν σωστά. Εκεί τουλάχιστον είχαν ιατρική περίθαλψη.


elefterifoni: Σαρδέλα «σκοτώνει» 14 ανθρώπους στη Μαδαγασκάρη\nΣαρδέλα «σκοτώνει» 14 ανθρώπους στη Μαδαγασκάρη\nΤουλάχιστον 14 άνθρωποι πεθαναν ύστερα από την κατανάλωση τοξικής σαρδέλας στη Μαδαγασκάρη.\nΑκόμη, περισσότεροι από 120 άνθρωποι παραμένουν σοβαρά άρρωστοι αφού τράφηκαν με το ψάρι. Η κυβέρνηση εξέφρασε τα συλλυπητήριά της στις οικογένειες των θυμάτων και δεσμεύθηκε να πληρώσει τα ιατρικά έξοδα όσων νοσηλεύονται.\nΔείγματα της σαρδέλας έχουν αποσταλεί για ανάλυση. Σε προηγούμενα περιστατικά, οι ερευνητές είχαν καταλήξει στο συμπέρασμα ότι οι σαρδέλες είχαν τραφεί με δηλητηριώδη φύκια.\nΣύμφωνα με τους ίδιους, τα φύκια έχουν πολλαπλασιαστεί στους κοραλλιογενείς υφάλους της Μαδαγασκάρη λόγω της κλιματικής αλλαγής.


BELLA ALBA ΚΑΛΑΦΆΤΗ - Καλαφάτη, Ελλάδα\nBella Alba Καλαφάτη\nLia Beach, Καλαφάτη, Ελλάδα\nΤο ξενοδοχείο Bella Alba Holiday home παρέχει καλή διαμονή στην Καλαφάτη.\nΤο Bella Alba Holiday home βρίσκεται επίσης κοντά σε Παραλία Παράγκα, Mykonos New Port και Cavo Paradiso. Ορνός βρίσκεται 11 χλμ μακριά από το ξενοδοχείο και σε 10-λεπτά οδικώς οι επισκέπτες θα φτάσουν εκεί.\nΔημοτικός Κήπος του Μελετόπουλου είναι 9.5 χλμ από το ξενοδοχείο και Παλιό Λιμάνι Μυκόνου βρίσκεται 9.6 χλμ μακριά.\nΤο Bella Alba Holiday home διαθέτει θυρίδα ασφαλείας, τηλεόραση, ψυγείο, ανεξάρτητη ρύθμιση κλιματισμού και γραφείο εργασίας σε όλα τα δωμάτια. Επίσης έχουν ηλεκτρικό βραστήρα και φούρνο μικροκυμάτων διαθέσιμα για αυτοεξυπηρέτηση.\nBella Alba, Ελλάδα


Πετρούνιας: Tέταρτο χρυσό μετάλλιο σε Ευρωπαϊκό | Business News\nΠετρούνιας: Tέταρτο χρυσό μετάλλιο σε Ευρωπαϊκό\n12 Αύγουστος 2018Πολιτική & Οικονομία\nΟ "Άρχοντας των Κρίκων" κέρδισε το χρυσό και στην Γλασκώβη!\nΟ Έλληνας πρωταθλητής και ολυμπιονίκης εκτέλεσε άψογα το πρόγραμμά του και λαμβάνοντας 15.466 στη βαθμολογία, δεν άφησε ουσιαστικά κανένα δικαίωμα αμφισβήτησης της κυριαρχίας του στο άθλημα, στο οποίο και έχει «σαρώσει» τα μετάλλια σε όλες τις διοργανώσεις.\n«Άρχοντας» των χρυσών μεταλλίων\nΑυτός ήταν ο όγδοος τελικός της καριέρας του Λευτέρη Πετρούνια σε ευρωπαϊκό πρωτάθλημα ανδρών, έχοντας αναδειχθεί πρωταθλητής Ευρώπης το 2015 στο Μονπελιέ, το 2016 στη Βέρνη, το 2017 στο Κλουζ και πλέον το 2018 στη Γλασκώβη. Επίσης κατέκτησε το χάλκινο μετάλλιο στο ντεμπούτο του στο θεσμό το 2011 στο Βερολίνο, όντας 5ος στις υπόλοιπες διοργανώσεις (Μονπελιέ 2012, Μόσχα 2013, Σόφια 2014)που συμμετείχε.\nΟ Έλληνας αθλητής όμως, έχει κατακτήσει το χρυσό μετάλλιο και σε όλες τις υπόλοιπες μεγάλες διοργανώσεις, όντας χρυσός ολυμπιονίκης στους Αγώνες του Ρίο το 2016, αλλά και παγκόσμιος πρωταθλητής στην αγαπημένη του πια Γλασκώβη, το 2015.


ΠΟΙΜΕΝΙΚΟΣ ΑΥΛΟΣ: Σεπτεμβρίου 2012\nΑναρτήθηκε από pluton στις 9:17 μ.μ. Δεν υπάρχουν σχόλια:\nΑναρτήθηκε από pluton στις 8:53 μ.μ. Δεν υπάρχουν σχόλια:\nΑναρτήθηκε από pluton στις 10:41 μ.μ. Δεν υπάρχουν σχόλια:\nΑναρτήθηκε από pluton στις 9:36 μ.μ. Δεν υπάρχουν σχόλια:\nΑναρτήθηκε από pluton στις 10:08 μ.μ. Δεν υπάρχουν σχόλια:


Συνεχίζονται οι εργασίες στον παραλιακό άξονα Ρακοπόταμος –Κεραμίδι -\nΣυνεχίζονται από την Περιφέρεια Θεσσαλίας οι εργασίες κατασκευής του νέου παραλιακού άξονα σύνδεσης των νομών Λάρισας και Μαγνησίας, Ρακοπόταμος – Κεραμίδι. Ο νέος άξονας αποτελείται από συνολικά 12 χιλιόμετρα και μέχρι στιγμής έχει ολοκληρωθεί η διαμόρφωση της οδού σε μήκος 6 χιλιομέτρων από τα οποία στα 4 χλμ σε πλήρη διατομή με την κατασκευή των απαραίτητων τεχνικών. Επίσης έχει ασφαλτοστρωθεί η οδός σε συνολικό μήκος 2 χλμ. Να σημειωθεί ότι το συγκεκριμένο τμήμα είναι το πιο δύσκολο κατασκευαστικά από γεωτεχνικής άποψης καθώς απαιτεί τις περισσότερες ενισχύσεις πρανών με τοίχους αντιστήριξης, οπλισμένα επιχώματα και κιβωτοειδείς οχετούς για τη διευθέτηση της απορροής των ομβρίων υδάτων. Το έργο είναι συνολικού προϋπολογισμού 15 εκατ. ευρώ και χρηματοδοτείται από το Πρόγραμμα Δημοσίων Επενδύσεων της Περιφέρειας Θεσσαλίας.\n“Στον καιρό της γονιμότητας” - Ενημερωτική Επιστημονική Συνάντηση στο Μουσείο Τσιτσάνη


Teva: Μαμά-παιδί με τα ίδια vegan σανδάλια στις καλοκαιρινές διακοπές | Passadena.gr | Pepe Jeans | Desigual | Superdry\nTeva: Μαμά-παιδί με τα ίδια vegan σανδάλια στις καλοκαιρινές διακοπές\nSubmitted on 15/06/2022 06:24\nΤα Teva σανδάλια επέστρεψαν και είναι πιο στιλάτα από ποτέ. Άνετο αθλητικό στιλ για γυναίκες, μαμάδες και παιδιά που σας συντροφεύει παντού αυτό το καλοκαίρι.\nΜε την πάροδο του χρόνου τα σανδάλια Teva κερδίζουν ολοένα και μεγαλύτερη απήχηση. Λόγω της άνεσης. της ευελιξίας και της μεγάλης τους αντοχής έγιναν το επίσημο σανδάλι των απανταχού κατασκηνωτών, εκδρομέων και όσων λατρεύουν τη φύση.\nΦέτος λατρεύονται από παιδιά και εφήβους μέχρι ενήλικες, γυναίκες και άνδρες.\nΠρόκειται για ανθεκτικά σανδάλια, κατάλληλα για καθημερινή χρήση, που σε καλύπτουν από τον μακρινό περίπατο μέχρι τη βόλτα με το ποδήλατο.\nBILLABONG PEPE JEANS TOM TAILOR\nΤα Teva σανδάλια εκτός από τον ανατομικό σχεδιασμό διαθέτουν ιμάντες που στεγνώνουν γρήγορα από 100% ανακυκλωμένο πλαστικό. Αυτός είναι ένας ακόμη λόγος που τα κάνει ιδιαίτερα αγαπητά στη βίγκαν κοινότητα.\nΛόγω της χρηστικότητας του velcro ταιριάζουν σε όλους, είτε προτιμάς στενή εφαρμογή είτε σου αρέσει η φαρδιά γραμμή στα καλοκαιρινά παπούτσια.\nΕίναι απολύτως αδιάβροχα, στοιχείο ιδιαίτερα σημαντικό για τα παιδιά κατά τη διάρκεια των διακοπών ή στην παραλία.\nΔιατίθενται σε μεγάλη ποικιλία χρωμάτων και σχεδίων και ταιριάζουν σε όλα τα στιλ, μικρών και μεγάλων.\nΗ Vogue δικαιολογημένα τα βάφτισε ως “παπούτσι του καλοκαιριού”. Ταιριάζουν με γυναικεία σορτς, φορέματα και φούστες.\nΣτα γυναικεία Teva σανδάλια θα βρεις σε κάποια σχέδια ενισχυμένη σόλα που βοηθά τους κραδασμούς της σπονδυλικής στήλης στο περπάτημα. Επιπλέον, διαθέτουν χοντρούς και βελούδινους πάτους που κάνουν το περπάτημα σε βραχώδη και ανώμαλο έδαφος απολαυστικό.\nPEPE JEANS ORIGINAL MARINES GUESS\nΟ καθαρισμός τους είναι πανεύκολος. Αν θέλεις να αφαιρέσεις σκόνη ή κάποιες αυλακώσεις άφησε το τρεχούμενο νερό να κάνει τη δουλειά του.\nΠως να τα συνδυάσεις\nΤο look της μαμάς περιλαμβάνει: Μαύρο σορτς, αέρινο top, μαύρα Teva σανδάλια και μαύρη τσάντα.\nΕνώ το look της κόρης αποτελείται από: ντένιμ σορτς, αμάνικη μπλούζα και φούξια Teva παιδικά σανδάλια.\nΚάτι τελευταίο… Η Teva έχει ανακηρυχθεί από το έγκυρο περιοδικό Outside Magazine ως ένα από τα κορυφαία και πιο επιδραστικά brands της εποχής μας.\nPepe Jeans: Κοριτσίστικα σύνολα αφορμή για θάλασσα και διακοπές\nPepe Jeans: Καλοκαιρινές εμφανίσεις στο τέλειο σκηνικό αναδεικνύουν το στιλ σου\nSuperdry: Σε συνοδεύει με στιλάτες εξορμήσεις στην παραλία\nQuiksilver:Το ενημερωμένο look είναι εισιτήριο για την παραλία